Pengerusi JPKK salah guna kuasa akan didakwa - KPLB

(Ketua Pengarah Penyiaran, Datuk Che Roslan Che Daud turut hadir pada program Kempen Penanaman 100 juta pokok di sekitar Bandar Lipis)

LIPIS, 14 Ogos- Kementerian Pembangunan Luar Bandar (KPLB) tidak akan berkompromi dengan mana-mana kes rasuah dan salah guna kuasa yang membabitkan pengerusi-pengerusi Jawatankuasa Pembangunan dan Keselamatan Kampung (JPKK).  Mereka yang salah guna kuasa di peringkat JPKK harus didakwa kerana mereka pecah amanah dan melanggar peraturan watikah lantikan. Timbalan Menteri I KPLB, Datuk Sri Abdul Rahman Mohamad menegaskan tindakan segelintir pengerusi JPKK yang terpalit dalam kes penyalahgunaan kuasa bukan sahaja memberi imej negatif terhadap jawatankuasa itu.  Malah, ia turut memberi kesan kepada pembangunan sesebuah kampung apabila dana peruntukan pembangunan kampung itu diseleweng.  "Kita sudah beri kepercayaan sepenuhnya, kita dah bagi watikah dan elaun, agar mereka dapat jalankan tugasan di kampung tetapi jika ada gangguan seperti itu yang menyebabkan kerancakkan pembangunan di kampung membuatkan usaha-usaha kita terbantut, tindakan perlu dikenakan ke atas mereka," katanya. Datuk Sri Abdul Rahman berkata demikian ketika diminta mengulas mengenai aduan berkaitan rasuah dan salah guna kuasa dalam kalangan JPKK Negeri Pahang yang disiarkan dalam beberapa portal berita baru-baru ini.  Laporan itu turut memetik perangkaan daripada Pengarah Bahagian Pendidikan Masyarakat SPRM, Datuk Razim Mohd Nor yang menyatakan SPRM menerima sejumlah 21 maklumat dan aduan melibatkan JPKK Negeri Pahang dalam tempoh lima tahun bermula 2018 yang merangkumi 14 maklumat salah guna kuasa, enam menerima rasuah dan satu tuntutan palsu.  Daripada jumlah itu satu kes telah dituduh di mahkamah, dua kes masih dalam siasatan, lima kes menerima surat untuk memperbaiki kelemahan prosedur JPKK, manakala 13 kes tiada tindakan lanjut.  Terdahulu, Datuk Seri Abdul Rahman merasmikan Kempen Penanaman 100 juta pokok di sekitar Bandar Lipis anjuran Jabatan Penyiaran Negeri Pahang, dengan kerjasama Jabatan Perhutanan Negeri Pahang.  Lebih 30 anak pokok jenis Tekoma ditanam sekitar bandar Lipis, dalam usaha menjayakan agenda nasional negara iaitu penanaman 100 juta pokok.  Turut hadir Ketua Pengarah Jabatan Penyiaran, Datuk Che Roslan Che Daud.

(Timbalan Menteri I KPLB, Datuk Sri Abdul Rahman Mohamad)


DOF dapat dua pengiktirafan MBOR

SERDANG, 14 Ogos- Jabatan Perikanan Malaysia (DOF) berjaya melakar sejarah apabila menerima dua pengiktirafan Malaysia Book Of Record (MBOR) menerusi rekod Musim Kehadiran Benih Semulajadi Kerang Terpanjang selama 18 bulan dan Pendaratan Benih Kerang Semulajadi Terbesar.  Rekod itu berjaya dicatatkan dalam satu musim bermula 4 November 2019 hingga 31 Mei 2021 di pantai teluk lekir, Perak.  Menurut Timbalan Menteri Pertanian dan Industri Makanan 1, Datuk Seri Ahmad Hamzah, penganugerahan itu adalah hasil kajian oseanografi pantai oleh Institut Penyelidikan Perikanan (IPP) yang membuat kajian berkaitan iklim dan habitat ternakan kerang.  "Dan dengan penemuan ini kita bukan sahaja dapat menambahkan lagi benih kerang ataupun sumber kekayaan baharu di sepanjang pantai barat kita dan kita harap dapat memberikan sedikit pendapatan tambahan kepada nelayan-nelayan pantai dan dalam masa yang sama usaha kita untuk membekalkan sekuriti makanan negara.  Tambahnya, sebanyak 1,300 tak metrik benih kerang berjaya diraih dalam tempoh musim tersebut yang merupakan pencapaian tertinggi berjaya direkodkn.  Kesemua benih kerang tersebut akan diagih dan dibekalkan ke kawasan perairan yang lain untuk menambah jumlah benih kerang secara semulajadi  Beliau berkata demikian selepas menyaksikan penyerahan sijil tersebut yang disampaikan kepada Ketua Pengarah Perikanan, Mohd Sufian Sulaiman di Laman Agro-Food Perikanan MAHA 2022.

(Timbalan Menteri Pertanian dan Industri Makanan 1, Datuk Seri Ahmad Hamzah menyaksikan pengiktirafan MBOR kepada DOF)


Dua nelayan hilang ditemui selamat

KLANG, 14 Ogos- Dua nelayan yang dilaprkan hilang, ditemui selamat selepas bot yang dinaiki mereka mengalami kerosakan enjin di perairan Pulau Selat Kering pada Khamis lalu.Bot nelayan bernombor pendaftaran SLFA 4080 itu dijumpai selamat oleh nelayan tempatan pada kedudukan 8.6 batu nautika barat Pulau Selat Kering, Selangor sekitar jam 1.00 tengah hari, semalam.Pengarah Maritim Negeri Selangor, Kepten Maritim V.Siva Kumar, berkata Pusat Operasi (PUSOP) Maritim Negeri Selangor menerima aduan mengenai kejadian tersebut daripada pemilik bot, L.Veerannan sekitar jam 9.50 pagi semalam kerana bot miliknya tidak pulang ke pangkalan sejak Khamis.Akibat kerosakan enjin bot ketika belayar keluar, salah seorang rakan mangsa telah pulang ke jeti dengan menaiki bot yang lain untuk dibaiki.Setelah selesai dibaiki, rakan mangsa menuju semula ke kedudukan bot tersebut, namun gagal dikesan.Justeru, Maritime Rescue Sub Center (MRSC) Johor Bharu telah mengaktifkan operasi mencari dan menyelamat (SAR) pada jam 11.00 pagi semalam. Maritim negeri Selangor telah mengatur gerak bot PERKASA 35 ke lokasi pencarian. Kira-kira jam 1.00 petang semalam, PUSOP Maritim Negeri Selangor telah menerima panggilan daripada seorang nelayan tempatan memaklumkan mengenai penemuan bot nelayan yang hilang itu di kedudukan 8.6 batu nautika barat Pulau Selat Kering. Dua mangsa warga tempatan berumur 37 dan 45 tahun ditemui selamat.Nelayan dan bot ditunda ke jeti Pulau Ketam oleh sebuah bot nelayan lain untuk pembaikan. Operasi SAR ditamatkan pada jam 2.40 petang semalam.


MARA peruntuk RM400 juta laksana program keusahawanan

(Datuk Seri Azizah Mohd Dun pada Program Bicara Usahawan di Langkawi)

LANGKAWI, 14 Ogos- Majlis Amanah Rakyat (MARA) memperuntukkan RM400 juta bagi melaksanakan program keusahawanan bagi membantu golongan itu lebih berdaya maju. Pengerusinya, Datuk Seri Azizah Mohd Dun, berkata peruntukan itu membabitkan kemudahan pembiayaan, penyediaan latihan dan pembangunan. Daripada jumlah tersebut, RM328 juta telah dibelanjakan untuk menambah baik ilmu keusahawanan dan kemahiran baharu termasuk Program Pendigitalan Perniagaan (DigitalBiz) merangkumi transformasi, pemasaran,pembuatan dan kit permulaan. MARA juga katanya turut menjalin kerjasama dengan Shopee Malaysia, seiring usaha memperluas danmemperkasa pemasaran produk usahawan Bumiputera secara dalam talian. Sementara itu, lebih RM34 juta pula diperuntuk MARA sepanjang 2022 untuk membantu usahawan di seluruh Kedah. Sehingga kini, MARA Kedah telah meluluskan pembiayaan berjumlah RM29.9 juta kepada 290 usahawan, termasuk pembiayaan khas usahawan wanita (DANANITA) berjumlah RM1.75 juta membabitkan 40 usahawan wanita. Bagi program latihan, sebanyak RM625,000 dibelanja membabitkan lebih 5,000 usahawan manakala RM2 juta selebihnya dibelanjakan bagi menguruskan 685 lot ruang niaga di seluruh negeri Kedah.

(Datuk Seri Azizah Mohd Dun menyampaikan ucapan pada Program Bicara Usahawan di Langkawi)


Mayat lelaki ditemukan terapung

GEORGE TOWN, 14 Ogos- Mayat dipercayai seorang lelaki ditemukan terapung pada kedudukan 0.7 batu nautika timur laut Padang Kota Lama di sini, jam 2.05 petang semalam.Mayat ditemukan sekumpulan individu yang menaiki bot pancing sebelum menghubungi MERS999.Pengarah Agensi Penguatkuasaan Maritim Malaysia (Maritim Malaysia) Pulau Pinang, Kepten Maritim Abd Razak Mohamed, berkata pasukannya digerakkan ke lokasi sebaik menerima maklumat daripada Pusat Sub Penyelamat Maritim (MRSC) Langkawi."Mayat tersebut dipercayai seorang lelaki berseluar pendek serta berbaju singlet putih, namun tiada sebarang identifikasi diri ditemukan."Mayat mangsa kemudian dibawa ke jeti Polis Marin Batu Uban, sebelum diserahkan ke Hospital Besar Pulau Pinang oleh pihak Polis Timur Laut untuk tindakan lanjut," katanya.Setakat ini, Maritim Malaysia Pulau Pinang belum menerima sebarang aduan berkenaan orang hilang di laut dan memohon mana-mana individu yang kehilangan ahli keluarga atau saudara segera tampil di balai polis yang berdekatan.Sementara itu, Maritim Malaysia mengingatkan orang ramai agar tidak turun ke laut sekiranya cuaca buruk dan sekiranya keadaan mendesak untuk ke laut, utamakan keselamatan dengan sentiasa memakai jaket keselamatan memandangkan keadaan cuaca di laut pada masa ini yang kurang baik.Maritim Malaysia sentiasa mengalu-alukan maklumat daripada orang ramai dan sebarang kecemasan di laut boleh dilaporkan terus ke talian PUSOP Maritim Negeri Pulau Pinang 04-2626146 atau MERS 999.


Program Kibar Jalur Gemilang di Chuping meriah

CHUPING, 14 Ogos- Semangat cintakan negara terus bersemarak di Perlis.Program Kibar Jalur Gemilang singgah di Chuping dengan penyertaan oleh 60 penduduk Kampung Panggas yang mengibarkan Jalur Gemilang dengan bermotosikal sekitar kampung.Ini bagi menzahirkan perpaduan yang wujud antara penduduk setempat yang sentiasa bekerjasama bagi menghiasi sambutan Bulan Kebangsaan dan Kibar Jalur Gemilang.Program dianjurkan Jabatan Penerangan Negeri Perlis menerusi Program Merdeka Komuniti Keluarga Malaysia dengan kerjasama Pusat Khidmat DUN Chuping dan Komuniti Keluarga Malaysia Kampung Panggas.Bagi Exco Negeri yang juga ADUN Chuping, Asmaiza Ahmad berkata, program turun padang bersama masyarakat bertepatan dengan tema Keluarga Malaysia Teguh Bersama dimana semangat cintakan negara perlu sentiasa disemat dalam diri rakyat Malaysia. Masyarakat diharap untuk terus mengekalkan kesepaduan terutama sekali untuk melihat keharmonian, mengekalkan kemerdekaan negara dan sama-sama memupuk kasih sayang serta hormat menghormati antara satu sama lain walaupun berlainan kaum, agama dan latar belakang,Program ini akan menjelajah kesemua 45 Komuniti Keluarga Malaysia seluruh Perlis sehingga menjelangnya Sambutan Hari Malaysia pada 16 September depan.

(Penduduk Kampung Panggas Chuping menyertai Program Kibar Jalur Gemilang)


Gempa bumi lemah melanda Kundasang

KUALA LUMPUR, 14 Ogos- Satu gempa bumi lemah berukuran 3.1 pada skala Richter dikesan melanda Kundasang, Sabah pada 7.27 pagi ini.Menurut kenyataan Jabatan Meteorologi Malaysia (MetMalaysia), gempa pada jarak 13 kilometer (km) barat laut dari Ranau itu berlaku pada kedalaman 10 km.Penilaian awal mendapati gegaran dirasai di sekitar Kundasang dan Ranau dan pihak MetMalaysia akan terus memantau keadaan.- BERNAMA

(Tangkap layar laman web MET Malaysia)


Zainol Roslan, Nabila Mohammad juara Pertandingan Bintang P.Ramlee 2022 Zon Tengah

DAMANSARA JAYA, 14 Ogos-  Lagu 'Seri Bulan' membawa tuah kepada peserta dari Selangor, Zainol Roslan dan pasangannya Nabila Mohammad apabila dinobatkan sebagai juara Pertandingan Bintang P.Ramlee 2022 Zon Tengah.Selaku juara, Zainol membawa pulang hadiah wang tunai RM2,000, piala, sijil penyertaan dan hadiah iringan.Manakala Nabila membawa pulang wang tunai RM1,200, piala, sijil penyertaan dan hadiah iringan."Persaingan hari ini semua terbaik. Rezeki ini sebab saya yang kali ini banyak sangat halangannya kita sokong," kata juara kategori lelaki, Zainol.

(Zainol membawa pulang hadiah wang tunai RM2,000.00, piala, sijil penyertaan dan hadiah iringan)

"Persaingan yang ada semua terbaik. Rezeki ini sebab saya yang kali ini banyak sangat halangannya kita sokong," kata juara kategori lelaki, Zainol.

"Perasaan saya alhamdulillah saya sangat terharu. Penat selama daripada pertandingan peringkat negeri hari itu buat sehabis baik di peringkat kebangsaan nanti," kata juara kategori wanita, Nabila.Mereka turut memenangi anugerah persembahan terbaik.Hadiah disampaikan Timbalan Ketua Pengarah Operasi Penyiaran, Putri Joliana Yaacob.Juara akan mewakili Zon Tengah ke peringkat akhir yang akan diadakan di Sarawak pada Oktober depan.


(Datuk Che Roslan ditemui selepas Penyerahan sumbangan 100 unit dekoder MyTV percuma kepada keluarga B40 )

LIPIS, 14 Ogos- 100 unit dekoder MyTV percuma diserahkan kepada keluarga B40 di kawasan Dewan Undangan Negeri (DUN) Jelai, bersempena program Hogoh@Pahang anjuran RTM. Sumbangan, bertujuan memberi kemudahan kepada mereka menikmati saluran televisyen percuma dengan kualiti siaran berdefinisi tinggi.Penyerahan sumbangan dilakukan Ketua Pengarah Penyiaran, Datuk Che Roslan Che Daud."Jadi hari ini kita buat penyerahan kepada penduduk Jelai, untuk mencapai sasaran kita, sebagaimana kita bincangkan bersama MYTV supaya kebolehtembusan program atau siaran TV percuma dapat ditonton oleh masyarakat setempat, kita ambil balik 'bola mata' yang telah pun hilang.," kata Che Roslan"Amat bersyukur alhamdulillah dapat sumbangan daripada RTM apa semua, saya ucapkan ribuan terima kasih. Apabila dapat kemudahan sekarang ini semua ada, siaran ada enam," kata penerima sumbangan dekoder MYTV, Omar Rosdi."Alhamdulilah syukur gembira sangat, mahu cakap pun tidak tahu," ujar seorang lagi penerima sumbangan dekoder MYTV, Rohaya Mohd Noor."Kita rasa gembira, pasal hendak cakap macam mana lagi kita tak tahu," tambah seorang lagi penerima sumbangan, Mohd Nazri Abdul Ghani.

(100 keluarga B40 di kawasan DUN Jelai terima dekoder MyTV percuma)


Pembinaan satu daripada dua Empangan Sabo di kaki Gunung Inas akan dimulakan secepat mungkin

ALOR SETAR, 14 Ogos- Pembinaan satu daripada dua Empangan Sabo di kaki Gunung Inas, Baling akan dimulakan secepat mungkin bagi memperlahankan air sungai dan menyekat aliran puing yang boleh mengakibatkan berlaku kepala air atau arus deras.Menteri Besar Kedah, Datuk Seri Muhammad Sanusi Md Nor berkata seterusnya, mengelak kemusnahan lebih besar di kawasan berpenduduk di sekitar hilir sungai."Di Gunung Inas JPS bagi tahu mahu bina dua Empangan Sabo akan dibuat majlis pecah tanah secepat mungkin untuk bina empangan yang pertama untuk mempelahankan larian air dan memperlahankan reba-reba kayu daripada menghentam orang ramai," kata Muhammad di sini.Dalam pada itu, beliau menyelar tindakan sesetengah pihak yang terus-menerus mengaitkan insiden banjir lumpur dan kepala air di Kampung Iboi bulan lalu, dengan penanaman Musang King di puncak Gunung Inas.Tegas beliau, hasil kajian Kementerian Tenaga dan Sumber Asli (KETSA) menunjukkan, bencana alam itu berlaku disebabkan fenomena proses geologi berangkai iaitu kejadian tanah runtuh serentak secara meluas di cerun perbukitan granit terluluhawa.

(Datuk Seri Muhammad Sanusi ditemui wartawan berkata pembinaan satu daripada dua Empangan Sabo di kaki Gunung Inas akan dimulakan secepat mungkin)


Undi 18: Platform anak muda tawarkan politik segar - Tengku Zafrul

(Tengku Datuk Seri Zafrul Abdul Aziz (dua, kanan) ketika gimik perasmian sambutan Hari Belia Negara (HBN) Peringkat Negeri Selangor 2022/BERNAMA)

KUALA SELANGOR, 14 Ogos- Pelaksanaan Undi 18 dilihat sebagai platform anak muda untuk membuktikan mereka mampu menawarkan wadah baharu politik yang lebih segar, kata Menteri Kewangan Tengku Datuk Seri Zafrul Tengku Abdul Aziz.Tengku Zafrul berkata golongan ini juga mampu mengubah gaya politik tradisional, namun perlu mempunyai pemahaman terhadap isu semasa untuk mereka membuat pilihan yang bijak, demi masa hadapan negara.“Pada masa sama, Undi 18 dilihat dapat memberi peluang kepada golongan muda untuk terlibat aktif, dalam membuat keputusan berkenaan masa depan negara. Mungkin selepas ini kita boleh melihat lebih ramai golongan muda menjadi pemimpin, baik di peringkat Persekutuan atau negeri.“Undi 18 juga mampu melahirkan bakal pemimpin yang matang dan berkualiti. Penurunan umur minimum mengundi, dilihat mampu memberi lebih masa kepada golongan muda mendekati dan mendalami arena politik dan kepimpinan negara,” katanya dalam ucapan perasmian Sambutan Hari Belia Negara peringkat Selangor 2022 di Stadium Utama Kuala Selangor, hari ini.Tengku Zafrul berkata apabila terdapat ramai wakil golongan muda dalam arena politik, sudah pasti suara generasi ini akan lebih didengari.

(Tengku Datuk Seri Zafrul Abdul Aziz (kanan) bersama Tan Sri Noh Omar (kiri) ketika hadir merasmikan sambutan Hari Belia Negara (HBN) Peringkat Negeri Selangor 2022/BERNAMA)

“Ruang dan platform ini juga berupaya melihat lebih ramai golongan muda akan terlibat aktif dalam membuat keputusan berkenaan masa depan negara,” katanya.Dalam pada itu, Tengku Zafrul berkata keadaan pandemik COVID-19 telah mewujudkan peningkatan bilangan usahawan muda dan kebergantungan perniagaan kepada teknologi pendigitalan, khususnya ekonomi gig.“Penglibatan anak muda belia dalam industri digital ini, berupaya memberikan rangsangan ekonomi dan sumbangan idea yang baharu kepada kerajaan dan generasi milineal ini tidak lagi mengharapkan penggantungan kepada ekonomi dan pekerjaan tradisional,” katanya.Dalam pada itu, Tengku Zafrul berkata sambutan Hari Belia Negara peringkat Selangor yang berlangsung selama dua hari bermula semalam itu, turut menyediakan segmen ‘Y-Career’ iaitu pameran kerjaya yang melibatkan lebih 26 buah syarikat menawarkan lebih 500 peluang pekerjaan kepada anak tempatan. -BERNAMA


Penjawat awam salah guna dadah tidak terlepas tindakan undang-undang

(Datuk Seri Hamzah (lima, kiri) melihat penduduk kampung menangkap itik dalam kolam pada majlis Sukan Rakyat Liga Kampung sempena Program Komuniti Bebas Jenayah dan Dadah/BERNAMA)

SELAMA, 14 Ogos- Penjawat awam yang didapati terbabit dalam penyalahgunaan dadah tidak terkecuali daripada tindakan undang-undang Menteri Dalam Negeri, Datuk Seri Hamzah Zainudin berkata selain tindakan perundangan mereka juga akan melalui proses pemulihan. "Kita akan memastikan sesiapa saja menyalahgunakan dadah ini akan kita tengok dari segi kesalahan yang dilakukan. Kalau mereka membabitkan sehingga jual dadah hukumnya agak berat, tetapi kalau mereka ada yang terjebak dalam dadah contohnya kita akan ambil dan letak orang seperti ini dalam program pemulihan," kata Hamzah dalam sidang media selepas merasmikan Program Komuniti Bebas Jenayah dan Dadah di Dewan Semai Bakti, Felda Ijok, Selama.  Beliau juga berkata kerjasama daripada semua pihak diperlukan untuk menangani kegiatan penyalahgunaan dadah dalam kalangan penjawat awam.

(Datuk Seri Hamzah (tengah) bersama anak-anak angkat penuntut dari Universiti Saito pada majlis Sukan Rakyat Liga Kampung sempena Program Komuniti Bebas Jenayah dan Dadah /BERNAMA)


Zakat sumbangan Bank Rakyat diagih kepada lebih 2,000 pelajar

TANJONG KARANG, 14 Ogos- Lebih RM260,000 zakat sumbangan Bank Rakyat diagihkan kepada lebih 2,000 pelajar asnaf melibatkab 24 buah sekolah di sekitar Tanjong Karang.Menteri Pembangunan Usahawan dan Koperasi, Tan Sri Noh Omar berkata sumbangan tersebut merupakan satu inisiatif penting di samping memberi impak kepada Keluarga Malaysia dan negara dari segi kemakmuran sejagat."Kita telah serahkan kepada pihak sekolah untuk memilih mereka yang layak menerima dan pelajar-pelajar yang ibu bapanya tergolong golongan asnaf. "Jadi pemilihan ini tidak melibatkan mana-mana parti politik. Kita serahkan sepenuhnya kepada pihak sekolah dan saya yakin pihak sekolah telah membuat pilihan tepat untuk anak-anak mereka," kata Noh di Majlis Penyerahan Sumbangan Zakat Bank Rakyat di sini.Dalam pada itu, beliau berharap lebih banyak organisasi korporat melaksanakan inisiatif sedemikian agar dapat mengukuhkan silaturahim selain membantu Keluarga Malaysia yang memerlukan.

(Tan Sri Noh ditemu bual selepas Majlis Penyerahan Sumbangan Zakat Bank Rakyat)


Kos haji, TH serah cadangan kepada kerajaan untuk dipertimbang

SEPANG, 13 Ogos- Kos haji tahun depan hanya dapat diputuskan selepas pengurusan Tabung Haji (TH) bermesyuarat dan menyerahkan cadangan kepada kerajaan untuk dipertimbangkan. Pengerusi Lembaga Tabung Haji, Tan Sri Azman Mokhtar berkata kenaikan kos haji bukan dalam kawalan TH, sebaliknya bergantung kepada faktor peningkatan kos di luar kawalan khususnya bagi perkhidmatan sedia ada Antaranya, caj tambahan bagi kemudahan baharu termasuk fasiliti khemah, tandas, sajian serta penggunaan bas di Arab Saudi. Bagaimanapun, TH sentiasa berusaha mencari jalan untuk menambah baik perkhidmatan dari semasa ke semasa dengan kos berpatutan. "Tahun ini kita terpaksa naikkan sedikit dan bersasar, yakni kumpulan B40 itu naik RM1,000. Kumpulan yang bukan B40 naik RM3,000. Walau bagaimanapun tahap bantuan itu masih tinggi."Kalau kita bayangkan, RM10,980, kalau bandingkan dengan RM28,000, tak silap saya lebih kurang 62 peratus dia punya bantuan, kalau golongan yang atas sikit itu 55 peratus bantuannya. "Jadi, memanglah ini antara tugas kami untuk teruskan mengawal kos itu tapi memberi perkhidmatan itu satu tahap yang baik, yang kekal ataupun lebih baik," katanya.

(TH sentiasa berusaha mencari jalan untuk menambah baik perkhidmatan dari semasa ke semasa dengan kos berpatutan)

Beliau sebelum itu menyambut ketibaan kumpulan terakhir seramai 284 jemaah haji Malaysia di Lapangan Terbang Antarabangsa Kuala Lumpur (KLIA), di sini. Kumpulan tersebut yang berlepas malam semalam dari Madinah, tiba pada pukul 1.30 tengah hari menerusi penerbangan Malaysia Airlines (MH 8351). Kesemua 14,305 jemaah haji Malaysia dan 340 petugas TH selamat pulang menerusi 49 penerbangan carter haji Malaysia Airlines dan Saudi Airlines sejak 17 Julai hingga 13 Ogos.


1,045 cerun dikenal pasti berisiko runtuh

IPOH, 13 Ogos- Kementerian Kerja Raya (KKR) mengenal pasti 1,045 cerun yang berada di sepanjang jalan Persekutuan di Semenanjung Malaysia, berada dalam kategori berisiko tinggi untuk runtuh. Menteri Kanan Kerja Raya, Datuk Seri Fadillah Yusof berkata cerun-cerun berkenaan perlu pemantauan, pencegahan dan pembaikan segera bagi mengelak kejadian tidak diingini terutama pada musim tengkujuh.Peruntukan bagi kerja-kerja penyelenggaraan dan pembaikan cerun di seluruh negara membabitkan kos keseluruhan sebanyak RM220 juta.  "Kalau kita dapat jemput pakar-pakar dari Jepun di samping pakar-pakar tempatan untuk kita melihat dan berbincang mencari jalan penyelesaian bagaimana kita dapat mengurangkan risiko menguruskan tanah tinggi kita, khususnya menjaga infra-infra di tanah-tanah tinggi."Ini merupakan cabaran utama, penyelenggaraan memang kita buat tetapi pada masa sama kalau berlaku runtuhan, peruntukan yang begitu besar diperlukan untuk kita baik pulih," katanya.

Beliau ditemui pemberita pada Program Jelajah FTRoadpedia Zon Timur 3.0 di Ibu Pejabat Jabatan Kerja Raya (JKR) Perak, di sini hari ini. Hari ketiga FTRoadpedia Zon Timur 3.0 diteruskan dengan tinjauan di Jalan Simpang Pulai- Blue Valley, iaitu laluan lokasi pelancongan Cameron Highlands, Pahang.  Menerusi jelajah dengan menaiki bas itu, Fadillah turut dibawa meninjau lokasi pembaikan cerun di Seksyen 44, di laluan berkenaan.


KPM lancar Portal Aduan Buli

PUTRAJAYA, 13 Ogos- Kementerian Pendidikan (KPM) bakal melancarkan Portal Aduan Buli, minggu depan. Menteri Kanan Pendidikan, Datuk Dr Radzi Jidin memberitahu kemudahan itu bagi membolehkan pihak ibu bapa dan murid yang menjadi mangsa buli membuat laporan secara terus kepada kementerian.Menerusi portal itu juga, individu yang menjadi mangsa buli boleh menyampaikan maklumat dianggap sulit tanpa perlu bimbang diketahui oleh rakan atau guru."Untuk membolehkan aduan ini disampaikan sama ada melalui emel, melalui pelaporan yang ada ataupun melalui panggilan telefon."Jadi kalau ada kecemasan berkaitan buli, mesej yang nak disampaikan secara sulit ada platform yang jelas untuk mereka sampaikan," katanya.Beliau menyatakan demikian pada sidang media Showcase Transformasi Pendidikan, di sini hari ini.

(Radzi pada Showcase Transformasi Pendidikan yang diadakan di Putrajaya)

Dalam pada itu, Radzi berkata KPM telah mengadakan sesi libat urus dan pertemuan melibatkan lebih 20,000 individu.Ia membabitkan ibu bapa, guru dan pemimpin masyarakat dalam proses melaksanakan transformasi pendidikan.Katanya, sesi pertemuan itu akan diadakan berterusan terutama sepanjang bulan ini dan bulan depan.Antaranya menerusi Hari Terbuka Pejabat Pendidikan Daerah (PPD), yang akan dilaksanakan di seluruh negara dalam tempoh terdekat bagi membolehkan masyarakat hadir ke PPD untuk melihat dasar dan transformasi yang dilaksanakan KPM."Kerana apa yang penting supaya mesej yang ingin kita laksanakan ini betul-betul sampai dan difahami oleh semua pihak."Sebenarnya apa yang kita laksanakan bila kita jelaskan kepada ibu bapa dengan lebih mendalam, dalam banyak sesi libat urus, masing-masing berikan pandangan yang cukup positif dan kita dilandasan yang betul, dengan pendekatan yang kita laksanakan ini," jelasnya.


Inisiatif BPP, Pahang terus bantu rakyat terkesan

LIPIS, 13 Ogos- Kerajaan Pahang meneruskan inisiatif Bantuan Prihatin Pahang (BPP), bagi membantu rakyat yang terkesan akibat COVID-19.  Bantuan diteruskan menerusi peruntukan sebanyak RM29.91 juta memanfaatkan 297,000 orang penerima.  Menteri Besar, Datuk Seri Wan Rosdy Wan Ismail berkata bantuan tersebut merangkumi 4 kluster utama iaitu Kluster Pelajar dan Anak Muda, Kluster Golongan B40, Kluster Umum dan Kluster Apresiasi. "Kelompok penerima bantuan adalah terdiri daripada pelbagai lapisan masyarakat tanpa mengira bangsa, agama mahupun fahaman politik," katanya. Beliau berucap pada Program Bantuan Prihatin Keluarga Malaysia di Dewan Laman Sejahtera, Felda Sungai Koyan, di sini. Menurutnya, bantuan telah diagihkan secara berperingkat bermula April lalu melibatkan golongan pelajar, veteran tentera, bekas polis, pemandu teksi, penjaja harian, nelayan dan juga ibu tunggal.

Pada program itu, bantuan tunai RM200 seorang kepada 229 ibu tunggal disalurkan di bawah inisiatif BPP.  Selain insentif turut diberikan kepada 226 guru-guru KAFA di daerah Lipis bagi membantu melancarkan proses pengajaran dan pembelajaran (PdP).  Pasa program sama, Ketua Pengarah Penyiaran, Datuk Che Roslan Che Daud turut menyalurkan Sumbangan Prihatin Keluarga Malaysia berbentuk dekoder MyTV sebanyak 100 unit kepada penduduk di kawasan Jelai.


KOTA BHARU, 13 Ogos- Sebanyak 173 lagi Pusat Ekonomi Digital Keluarga Malaysia (PEDi) akan dibina di seluruh negara.  Menteri Komunikasi dan Multimedia, Tan Sri Annuar Musa memaklumkan ia merupakan tambahan kepada 911 PEDi sedia ada yang menyediakan capaian internet serta kemahiran asas digital kepada masyarakat setempat terutama di kawasan luar bandar.  Pembinaan PEDi tersebut dijangka siap tahun depan, melibatkan kos RM200 juta.Dengan adanya tambahan pembinaan PEDi tersebut, setiap kawasan Dewan Undangan Negeri (DUN) akan memiliki sekurang-kurangnya satu pusat internet komuniti berkenaan."Yang penting sekali ialah untuk PEDi itu menyusun program-program secara aktif dan kita harap itu akan membuka ruang kepada anak-anak muda menceburi bidang perniagaan dengan menggunakan kemudahan di platform e-dagang dan juga hal-hal lain yang berkaitan dengan galakkan penguasaan ekonomi digital," katanya.

(173 PEDi tambahan akan dibina di seluruh negara)

Beliau di temui media selepas Majlis Penyampaian Watikah Pelantikan Pengerusi Pusat Ekonomi Digital Keluarga Malaysia (PEDi), di sini. Mengulas watikah pelantikan itu, Annuar berkata pihaknya telah melantik secara rasmi lebih 900 orang sebagai Pengerusi PEDi yang akan memberikan kepimpinan bagi memastikan trasformasi PEDi dapat dilaksanakan sepenuhnya.


Penyeludupan minyak masak, kaedah penguatkuasaan mungkin diteliti semula

KOTA BHARU, 13 Ogos- Margin keuntungan besar dan perbezaan ketara harga minyak masak subsidi di negara jiran antara faktor utama penyeludupan bekalan itu terus berlaku ke Thailand. Pengerusi Pasukan Khas Jihad Tangani Inflasi, Tan Sri Annuar Musa menjelaskan soal ketirisan tersebut sememangnya dalam pengetahuan pihaknya. "Kita tahu sedang berlaku sebab itu penguatkuasaan berjalan terus, sementara itu kita juga kena buat penilaian kalau ia terus menerus apa itu bocor dan terus menerus penyeludupan berlaku, kita mungkin kena semak kaedah yang kita guna pakai sekarang," katanya.

Beliau yang juga Menteri Komunikasi dan Multimedia ditemui selepas menyempurnakan majlis Penyampaian Watikah Pelantikan Pengerusi Pusat Ekonomi Digital Keluarga Malaysia (PEDi), di sini. Tambah Annuar, pada masa sama pihaknya sedang membuat audit forensik terhadap kilang pembungkusan minyak masak subsidi dan mengakui terdapat beberapa kelemahan.  Sehubungan itu, kenyataan susulan akan dibuat kementerian berkaitan berhubung perkara tersebut. Media sebelum ini melaporkan, bekalan minyak masak bersubsidi masih banyak dan senang didapati di Golok, Thailand.


Pasukan Khas Jihad Tangani Inflasi berjaya turunkan harga barang

SERDANG, 13 Ogos- Pasukan Khas Jihad Tangani Inflasi berjaya menurunkan harga barang.Perdana Menteri, Datuk Seri Ismail Sabri Yaakob berkata penubuhan pasukan berkenaan menampakkan hasil selepas beberapa harga barang mulai turun."Atas intervensi yang dibuat oleh kerajaan, harga barang, harga ayam dah turun, lambakan ayam di pasaran begitu besar sekali jumlahnya yang sebabkan harga walaupun kita tetapkan RM9.40 harga siling tetapi sekarang ini RM7.50 pun ada, RM7 pun ada."Sebab itu bagi saya fokus kita lebih kepada menjaga kepentingan rakyat," katanya.Beliau menyatakan demikian selepas membuat kunjungan santai ke Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia (MAEPS), di sini hari ini.

(Harga siling ayam ditetapkan pada kadar RM9.40 sekilogram berkuat kuasa 1 Julai lalu)

Dalam pada itu, Ismail Sabri berkata kerajaan akan mengkaji semula permintaan peladang untuk menghapuskan larangan eksport ayam. Menurutnya, perkara itu akan dibentangkan Menteri Pertanian dan Industri Makanan, Datuk Seri Dr Ronald Kiandee pada minggu hadapan. "Datuk Seri Dr Ronald akan bentang secara terperinci, kita takut nanti kita buka eksport 3.6 juta ekor sebulan, kalau kita buka takut terkesan pula dari segi bekalan untuk dalam negara."Bila bekalan kurang harga mesti naik, permintaan melebihi, jadi sebab itu kita minta MAFI lihat secara terperinci dari segi pengeluaran ayam untuk bulan depan," katanya. Tambah beliau, kepentingan rakyat, penternak dan pemborong diutamakan demi memulihkan kembali ekonomi negara.


Insiden pencerobohan data dibawa ke Kabinet - PM

SERDANG, 13 Ogos- Insiden pencerobohan data penyedia perkhidmatan gerbang pembayaran iPay88 (M) Sdn Bhd akan dibincang dalam mesyuarat Kabinet minggu depan.

Perdana Menteri, Datuk Seri Ismail Sabri Yaakob berkata mesyuarat itu juga akan memperhalusi cadangan penubuhan Suruhanjaya Siasatan Diraja (RCI) bagi menyiasat isu berkenaan. "Itu kita akan bawa ke Kabinet, kita ada cadangan suruh buat sebab perkara itu besar, tidak putuskan lagi. Kita akan bawa ke Kabinetlah," katanya.Beliau menyatakan demikian selepas membuat kunjungan santai ke Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia (MAEPS), di sini hari ini.

Terdahulu, iPay88 mengesahkan berlaku insiden keselamatan siber yang mungkin menjejaskan data kad pengguna. iPay88 turut menjelaskan siasatan sedang dijalankan dan bekerjasama rapat dengan pihak berkuasa berhubung pelanggaran keselamatan tersebut.


Dalang sindiket seludup minyak diesel di Johor dikesan

(Rosol ketika meninjau Program Jualan Keluarga Malaysia di Manir)

KUALA TERENGGANU, 13 Ogos- Kementerian Perdagangan Dalam Negeri dan Hal Ehwal Pengguna (KPDNHEP) sedang mengesan dalang sindiket penyeludupan minyak diesel bersubsidi di Johor, baru-baru ini.Timbalan Menterinya, Datuk Rosol Wahid berkata siasatan tersebut dilakukan bersama Polis Diraja Malaysia (PDRM) bagi menjejaki individu yang terlibat.Tegasnya, tiada kompromi terhadap dalang sindiket sama ada ahli politik, penjawat awam dan orang awam.Sebelum ini terdapat laporan sindiket penyeludupan diesel dipercayai didalangi orang kenamaan yang melakukan aktiviti jualan di tengah laut. "Untuk diesel, ada had tertentu yang dibenarkan untuk pembelian di stesen pada satu-satu masa. "Kita juga bekerjasama dengan lain-lain agensi penguatkuasaan bagi membendung penyelewengan baik di sempadan mahupun di dalam negara," katanya.

Beliau berkata demikian selepas meninjau Program Jualan Keluarga Malaysia di Manir, di sini hari ini. Katanya, KPDNHEP juga sedang mempertingkat penguatkuasaan bagi menangani ketirisan barangan bersubsidi termasuk diesel. Malah risikan dan pemantauan Op Samar dijalankan lebih kerap di kawasan panas terutama di negeri yang bersempadanan dengan negara jiran.


Hospital Digital di Padang Besar direalisasikan

(Zahidi pada majlis Karnival Merdeka Keluarga Malaysia di Padang Besar, Perlis)

KANGAR, 13 Ogos- Selepas beberapa kali terhenti, projek Hospital Digital di Padang Besar, Perlis akan direalisasikan tidak lama lagi, sekali gus menjadi hospital kedua di negeri ini.

Hospital tersebut bakal dilengkapi peralatan berteknologi tinggi selain akan memanfaatkan teknologi 5G termasuk dalam proses pembedahan. Timbalan Menteri Komunikasi dan Multimedia, Datuk Zahidi Zainul Abidin berkata pembinaan hospital bernilai RM300 juta itu telah diluluskan oleh kerajaan dan kini dalam proses perbincangan lokasi yang sesuai.  "Hospital Digital ini kalau nak buat pembedahan tertentu, maka kita guna pakar-pakar luar negeri dan di Kuala Lumpur, terus dengan digital ini, maknanya 5G sebab kita sudah bincang dengan Telekom untuk 5G dan sebagainya."Kita dah bincang maknanya boleh buat pembedahan dengan mengunakan 5G sahaja, kita gunakan maknanya internet, connectivity dan sebagainya, ada gambar semua kita boleh tengok. Dari segi pembedahan semua, visual boleh ada di sini walaupun doktor tu berada di Amerika atau Eropah," katanya.

Beliau ditemui pemberita selepas majlis perasmian Karnival Merdeka Keluarga Malaysia di Padang Besar, Perlis. Hospital Digital berkenaan dijangka mempunyai keluasan 60 ekar dengan pelbagai fasiliti bagi tujuan perubatan dan pembelajaran.


Menteri serah kepada polis siasat kes buli MRSM Kuantan

(Mahdzir ketika melawat Laman Padi di Maeps, Serdang hari ini)

SERDANG, 13 Ogos- Tindakan tegas akan diambil terhadap pelajar yang terlibat dalam kes buli di Maktab Rendah Sains Mara (MRSM) Kuantan. Menteri Pembangunan Luar Bandar, Datuk Seri Mahdzir Khalid berkata pihaknya tidak akan berkompromi dengan isu berkenaan dan pelajar terlibat boleh dibuang sekolah berdasarkan SOP sedia ada."Kes yang di Kuantan ini sudah masuk kepada laporan polis. Saya tak nak ulas apa-apa lagi, biarlah polis yang siasat, kemudian nanti kita tengok laporan itu. "Sebab bila dah masuk kes polis, kedua-dua pihak akan dipanggil, biarlah polis buat siasatan," katanya.

Beliau berkata demikian kepada media selepas melawat Laman Padi di Maeps, di sini hari ini.  Sebelum ini, tular seorang pengguna Facebook, Nazrah Mohamed mendakwa tiada sebarang tindakan diambil pihak pengurusan MRSM Kuantan berhubung kes buli membabitkan anaknya. Ketua Polis Daerah Kuantan, Wan Mohd Zahari Wan Busu pula mengesahkan menerima dua laporan kes buli daripada warden dan ibu pelajar MRSM Kuantan, semalam.


Tindakan wanita berpakaian ihram ketika umrah tidak berakal

GEORGE TOWN, 13 Ogos- Tindakan seorang wanita yang didakwa mengerjakan umrah berpakaian ihram seperti jemaah lelaki disifatkan sebagai tindakan yang tidak berakal dan sengaja mempermain-mainkan atau mempersendakan agama Islam.Mufti Pulau Pinang Datuk Seri Dr Wan Salim Wan Mohd Noor berkata tindakan dilakukan wanita itu hanya memudaratkan diri sendiri malah agama Islam bukan bahan mainan atau sendaan."Seorang Muslim dituntut menghormati dan mengagungkan agamanya, malah tindakan wanita itu disifatkan sebagai hanya memudaratkan diri sendiri sedangkan agama Islam sedikit pun tidak terjejas oleh tindakan yang tidak berakal itu."Melakukan perbuatan yang berlawanan dengan hukum Islam secara sengaja bererti mempermain-mainkan atau mempersendakan agama dengan tindakan sedemikian pelakunya menjadi kafir. Jika tidak bertaubat dia akan dihumban ke neraka dan akan menerima seksaan yang dahsyat di akhirat nanti," katanya dalam kenyataan hari ini.Wan Salim berkata banyak lagi cara untuk mencari populariti, namun bukan dengan menjadikan agama sebagai bahan mainan atau sendaan kerana ia tindakan jelas sekali menghina agama."Agama Allah tetap berkembang pesat dari semasa ke semasa, semakin ramai manusia menganutnya terutama dalam kalangan para ilmuwan dan cerdik pandai dalam pelbagai bidang ilmu dan kerjaya," katanya.

(Mufti Pulau Pinang, Datuk Seri Dr Wan Salim Wan Mohd Noor)

Semalam, tular video berdurasi 17 saat yang memaparkan seorang wanita yang didakwa sebagai rakyat tempatan berada di Tanah Suci Makkah dengan lengkap berpakaian ihram seperti jemaah umrah lelaki dan perkara itu telah mendapat pelbagai reaksi daripada netizen.Berikutan itu, Menteri di Jabatan Perdana Menteri (Hal Ehwal Agama) Datuk Idris Ahmad dilaporkan berkata pihaknya memberi jaminan tindakan tegas akan dikenakan terhadap wanita yang didakwa mengerjakan umrah berpakaian ihram lelaki malah agensi yang menguruskan umrah wanita terbabit juga akan dikenakan tindakan jika benar dakwaan seperti ditularkan.


Hari Kebangsaan peringkat negeri Melaka disambut sederhana, tiada perarakan - Exco

AYER KEROH, 13 Ogos - Hari Kebangsaan peringkat negeri Melaka akan disambut sederhana pada tahun ini tanpa sebarang perarakan.Exco Perpaduan dan Penerangan Negeri, Ngwe Hee Sam berkata sambutan sebaliknya akan lebih menjurus kepada sambutan secara statik iaitu dengan mengadakan perhimpunan bagi menyambut acara itu.Sambutan bakal diadakan di Dataran Sejarah Ayer Keroh.

Bagaimanapun katanya, sambutan ambang merdeka akan diadakan di setiap Dewan Undangan Negeri (DUN)."Saya menyerulah rakyat Melaka, bulan kebangsaan ini kita bolehlah sama-sama kibarkan jalur gemilang pada semua premis perniagaan, bangunan kerajaan dan premis swasta untuk tunjukkan semangat patriotik," katanya ketika ditemui selepas Pelancaran Sambutan Bulan Kebangsaan dan Kempen Kibar Jalur Gemilang 2022 Peringkat Negeri di Dataran Sejarah, di sini.Ngwe Hee turut menasihatkan agar seluruh Keluarga Malaysia terutamanya di Melaka mengibarkan jalur gemilang mengikut tatacara yang betul.


Litar perlumbaan drag bakal dibina di setiap negeri - PM

KUALA NERUS, 13 Ogos – Kerajaan bercadang untuk membina litar perlumbaan drag di setiap negeri bagi menggalakkan aktiviti sihat dalam kalangan peminat sukan permotoran.Perdana Menteri, Datuk Seri Ismail Sabri Yaakob berkata peruntukan untuk membina kesemua litar berkenaan akan dimasukkan di dalam Bajet 2023 yang bakal dibentangkan pada bulan Oktober depan.Katanya, setakat ini, hanya Terengganu dan Melaka sudah mempunyai litar tersebut.

" Apabila litar tersebut siap kelak, sudah tentu akan memberi peluang kepada golongan belia untuk membabitkan diri lebih serius dalam sukan permotoran mengikut saluran yang betul," katanya ketika merasmikan Perhimpunan Yahama RXZ Members 4.0 di Litar Permotoran Gong Badak, di sini.Litar permotoran tersebut dibanjiri lebih 30,000 pemilik motosikal Yamaha RXZ seluruh negara untuk menyertai program tersebut sejak semalam.Dalam pada itu, Datuk Seri Ismail turut menyeru golongan muda untuk menyertai MyFit@Motorsports 2022 yang dianjurkan Kementerian Belia dan Sukan.Katanya, program pembangunan pemotoran peringkat akar umbi itu melibatkan pembangunan sukan motosikal dan kereta."Di bawah program ini, para peserta berpeluang mendapat pendidikan melalui latihan, kursus dan klinik bagi mencungkil bakat atlet pemotoran negara di pelbagai peringkat dengan menyertai kejohanan dan perlumbaan di peringkat negeri dan nasional," katanya.


Wanita berihram di tanah suci, tindakan tegas akan diambil

PUTRAJAYA, 13 Ogos- Tindakan tegas akan diambil terhadap seorang wanita yang didakwa mengerjakan umrah dengan berpakaian ihram lengkap seperti lelaki sebaik sahaja dia pulang ke tanah air.  Menteri di Jabatan Perdana Menteri (Hal Ehwal Agama), Datuk Idris Ahmad berkata, pihaknya telah memaklumkan kepada Kementerian Dalam Negeri (KDN) dan Kementerian Pelancongan, Seni dan Budaya (MOTAC) untuk menyiasat bagi memastikan kesahihan isu yang sedang tular di media sosial tersebut. Semalam, tular di media sosial seorang wanita yang mengenakan pakaian ihram seperti jemaah lelaki semasa mengerjakan umrah di Tanah Suci Mekah.  Menurut Datuk Idris lagi, tindakan tegas yang akan dikenakan bukanlah tujuan untuk menghukum semata-mata tetapi untuk menyedarkan golongan ini supaya kembali ke pangkal jalan.  Beliau juga memaklumkan bahawa pihaknya sentiasa terbuka untuk membantu dan membimbing golongan LGBT ini untuk kembali ke fitrah kejadian mereka.

Sementara itu, beliau turut menasihati orang ramai supaya jangan mengambil mudah isu dosa dan pahala sehingga sanggup mengadaikan maruah agama demi kepentingan mereka.  Beliau berkata demikian selepas melancarkan Program Jaulah Dakwah dan Imarah ke Lenggong, Perak bagi Tahun 2022, di sini.  Program konvoi anjuran Jabatan Kemajuan Islam Malaysia (JAKIM) dengan kerjasama Jabatan agama Islam Perak (JAIPk) ini bertujuan untuk meyebarkan dakwah kepada masyarakat di kawasan pedalaman termasuk golongan orang Asli.


KKR pantau lebuh raya berisiko - Fadillah

TUMPAT, 13 Ogos - Kementerian Kerja Raya (KKR) akan meneliti sebarang risiko termasuk kemungkinan berlaku keruntuhan tebing atau cerun berkaitan keadaan jalan di Lebuhraya Timur Barat dari Jeli, Kelantan ke Gerik, Perak.Menteri Kanan Kerja Raya, Datuk Seri Fadillah Yusof berkata tindakan itu susulan lebuh raya berkenaan menjadi satu daripada isu yang berbangkit terutamanya dalam media sosial yang didakwa berisiko tinggi kepada pengguna, termasuk mengundang kemalangan maut.Katanya, berikutan itu, beliau serta pihak pengurusan tertinggi melakukan tinjauan serta pemantauan di kawasan berkenaan untuk melihat sendiri tindakan yang boleh diambil bagi penambahbaikan jalan, sekali gus menyiasat sama ada aduan itu berasas atau sebaliknya.

"Sekiranya hasil tinjauan yang dilakukan adalah betul seiring dengan aduan kita akan meneliti tindakan yang boleh diambil untuk penambahbaikan demi keselesaan dan keselamatan pengguna lebuh raya berkenaan," katanya kepada pemberita selepas melakukan tinjauan di Projek Jejambat Wakaf Bharu, di sini, semalam.Tambah Fadillah, pihaknya turut mengalami cabaran yang sama membabitkan jalan di Lojing berikutan keadaan muka bumi di kawasan itu berisiko akan mengundang berlaku keruntuhan tebing dan cerun."Bagaimanapun, kita telah mengeluarkan banyak peruntukan untuk mengatasi keruntuhan tebing dan cerun ini. Namun, apa yang lebih utama adalah untuk kita mengenal pasti apa langkah pencegahan yang dapat dilakukan untuk mengurangkan risiko daripada kejadian itu berlaku," katanya.


Nilai jualan Laman Ternakan MAHA 2022 melebihi sasaran

SERDANG, 13 Ogos- Jumlah nilai jualan di kesemua lima zon Laman Ternakan Pameran Pertanian, Hortikultur dan Agropelancongan (MAHA) 2022 telah melebihi RM2.4 juta dengan purata kunjungan harian 30,000 orang, setakat 11 Ogos.Pengarah Kanan Bahagian Pembangunan Industri Ternakan Jabatan Perkhidmatan Veterinar Dr Mohd Termizi Ghazali berkata jumlah itu melebihi sasaran awal iaitu RM2 juta."Lembu sado yang sememangnya tarikan utama pengunjung menjadi penyumbang tertinggi prestasi berkenaan," katanya kepada Bernama ketika ditemui di sini.Dalam pada itu, beliau berkata sebagai penutup tirai Laman Ternakan, jualan lelong ayam serama akan diadakan di zon Avian Valley pada hari terakhir MAHA 2022, esok.Mohd Termizi berkata orang ramai juga boleh berkunjung ke zon Livestock Show Valley di Laman Ternakan untuk menyaksikan demonstrasi permanian beradas, pemeriksaan kebuntingan serta pengumpulan dan analisis semen kambing dan bebiri pada dua hari terakhir MAHA 2022.

Lembu sado baka Charolais seberat 900 kilogram yang dipamerkan di Laman Ternakan pada Pameran Pertanian Hortikultur dan Agropelancongan Malaysia (MAHA) 2022

"Bagi pameran lembu penjantan baka dan teknologi penternakan pintar, pengunjung boleh ke zon Livestock Fair Valley dan Garden Hall," katanya.Beliau turut menyarankan pengunjung untuk ke zon Pet Valley, dengan mereka boleh bermesra, bergambar dan memberi makan kepada haiwan pada kadar bayaran berpatutan. -BERNAMA


PPVN beri tumpuan hasilkan pelbagai jenis vaksin

KOTA BHARU, 13 Ogos - Pusat Penyelidikan Pembangunan Vaksin Negara (PPVN) akan turut memberi tumpuan menghasilkan pelbagai jenis vaksin penyakit lain selain vaksin COVID-19.Timbalan Menteri Sains, Teknologi dan Inovasi (MOSTI), Datuk Ahmad Amzad Hashim berkata penubuhan Jawatankuasa Kecil Rangkaian Kerjasama Vaksin (VCN) telah bermesyuarat pada 7 Jun lalu yang diketuai Kementerian Kesihatan Malaysia (KKM) untuk mengenal pasti jenis vaksin yang akan dibangunkan.Selain itu katanya, jawatankuasa turut memberi tumpuan kepada platform teknologi yang diguna pakai dan peluang kerjasama pemindahan teknologi bersama pelbagai pemain industri dari dalam dan luar negara.

Katanya selaras dengan penaiktarafan Malaysia Genome Vaccine Institute (MGVI), Institut Bioteknologi Kebangsaan Malaysia (NIBM) diamanahkan untuk mentadbir urus penyelidikan dan pembangunan vaksin negara."Penumpuan kita adalah lebih kepada vaksin-vaksin yang membabitkan penyakit-penyakit tropika yang biasa ada dalam kalangan masyarakat di Malaysia."Bagi pelan pembangunan vaksin ini ia sudah pun selesai dari segi dokumen, malah peruntukan-peruntukan tertentu juga sudah mula kita terima bagi membolehkan lebih banyak kelengkapan dilengkapkan di PPVN," katanya kepada pemberita selepas lawatan ke Min House Camp, Kubang Kerian, di sini, semalam.Tambah Amzad, terdapat dua fasa yang ditetapkan dalam pengeluaran vaksin iaitu jangka masa pendek selama setahun hingga lima tahun, manakala bagi jangka masa panjang pula mengambil masa di antara lima hingga 10 tahun.


Penduduk Padang Besar gotong royong masak Nasi Lengat

PADANG BESAR, 13 Ogos- Sebanyak 20,000 pengunjung Karnival Merdeka Keluarga Malaysia@Padang Besar berpeluang menikmati hidangan Nasi Lengat yang disediakan oleh masyarakat Padang Besar sempena program kenduri rakyat.Menu istimewa itu disediakan oleh 40 penduduk dari cawangan UMNO Bukit Chabang Selatan, Kokmak, Seri Kesinal, Sena Luar dan Felda Mata Ayer Utara yang memulakan kerja memasak 1,500 kilogram (kg) nasi lengat sejak pukul 6.30 pagi tadi.Ketua Cawangan Umno Kampung Sena Luar Mohd Khir Mahmud berkata Nasi Lengat yang disediakan oleh 40 penduduk daripada lima cawangan UMNO itu adalah antara menu istimewa terdapat di Perlis."Nasi Lengat hampir sama dengan nasi kukus, namun penyedianya lebih mudah dan cepat. Ia mengambil masa kira-kira 40 minit untuk masak," katanya kepada Bernama ketika menyediakan nasi untuk tetamu program kenduri rakyat di sini hari ini.Beliau berkata selain Nasi Lengat, menu lain turut disediakan kepada pengunjung karnival seperti gulai daging batang pisang, ayam goreng, acar dan air sirap.

Timbalan Menteri Komunikasi dan Multimedia Datuk Zahidi Zainul Abidin bersama penduduk Padang Besar / FOTO FB DatukZahidiZainul

Mohd Khir berkata karnival selama dua hari itu dapat memeriahkan kembali Padang Besar dan mengeratkan hubungan rakyat dalam Keluarga Malaysia setelah dua tahun tiada program besar dijalankan.Karnival yang bermula semalam itu akan dirasmikan oleh Timbalan Menteri Komunikasi dan Multimedia Datuk Zahidi Zainul Abidin hari ini. -BERNAMA


Eksesais Udara Shakti 2022: Pesawat terbang rendah di Kuantan

KUANTAN, 13 Ogos- Tentera Udara Diraja Malaysia (TUDM) melaksanakan eksesais bersama Indian Air Force (IAF) iaitu Eksesais Udara Shakti 2022 (EX US22) selama enam hari bermula semalam melibatkan ruang udara Kuantan dan kawasan sekitar. TUDM menerusi kenyataan hari ini memaklumkan, pesawat TUDM dan IAF akan melaksanakan penerbangan taktikal secara rendah di kawasan tertentu yang digazetkan kawasan latihan sepanjang eksesais itu berlangsung. "Orang ramai dinasihatkan agar tidak cemas dan risau sekiranya melihat pesawat TUDM dan IAF terbang rendah di sepanjang tempoh eksesais," menurut kenyataan itu.

TUDM selaku tuan rumah eksesais itu juga memaklumkan eksesais dengan konsep Field Training Exercise (FTX) dan Subject Matter Expert Exchange (SMEE) itu memperkukuhkan hubungan profesional antara dua angkatan udara Malaysia dan India. Eksesais itu juga akan meningkatkan kebolehoperasian dalam melaksanakan latihan bersama di peringkat taktikal, membina dan mengukuhkan hubungan ketenteraan dua hala, perkongsian kemahiran serta pengalaman.


Pasangan pesara cipta replika meriam Jalur Gemilang tepi sawah padi

KOTA BHARU, 13 Ogos- Walaupun hampir 40 tahun bersara sebagai tentera, Zahari Abdullah tetap bersemangat untuk menyemarakkan Bulan Kebangsaan dengan mencipta replika meriam menggunakan Jalur Gemilang dan meletakkannya di tepi sawah padi berdekatan rumahnya.Menariknya, usaha itu bukan sahaja dilakukan bersendirian malah pesara berusia 70 tahun itu turut dibantu isterinya Tuan Yah Tuan Yeh, 63, yang juga pesara jururawat."Idea saya dan isteri untuk buat replika ini sentiasa ada apabila masuk Bulan Kebangsaan sebagai contoh tahun lepas, kami buat replika wau bulan."Jadi untuk tahun ini, kelainan yang kami cuba tampilkan adalah mereka cipta replika meriam menggunakan bahan-bahan terpakai dengan dihiasi Jalur Gemilang untuk diletakkan di tepi sawah padi dekat rumah saya," katanya kepada Bernama ketika ditemui di rumahnya dekat Kampung Kubang Bongor Melor, di sini, baru-baru ini.Zahari yang berkhidmat selama 13 tahun dalam bidang ketenteraan berkata antara bahan terpakai yang digunakan ialah tayar, buluh, kayu papan lapis dan besi bagi membentuk meriam serta membalutnya dengan Jalur Gemilang."Usaha ini akan terus dilakukannya bersama isteri untuk memupuk semangat cintakan tanah air terutama kepada generasi kini."Kalau bukan kita siapa lagi yang mahu lakukan kepada generasi sekarang. Walaupun mereka ini tidak pernah hidup zaman penjajah tetapi semangat kibarkan Jalur Gemilang perlu disemai dalam jati diri anak-anak muda," katanya yang membelanjakan RM700 untuk membeli Jalur Gemilang.

Pesara tentera Zahari Abdullah, 70, bersama isteri, Tuan Tah Tuan Yeh, 63, giat memasang Jalur Gemilang di rumahnya di Kampung Kubang Bongor Melor di sini / FOTO BERNAMA

Sementara itu, Tuan Yah mencadangkan supaya pihak kerajaan dan agensi terus mempergiatkan aktiviti untuk menyemarakkan Bulan Kebangsaan ini."Kalau boleh jangan tunggu Bulan Kebangsaan sahaja baru nak adakan pertandingan atau aktiviti. Setiap bulan perlu wujudkan program-program yang boleh menyemai semangat cintakan negara," katanya. -BERNAMA


Sarawak perlu lebih ramai jurutera kimia - Abang Johari

KUCHING, 13 Ogos- Sarawak memerlukan lebih ramai jurutera kimia untuk menyokong industri petrokimia negeri, kata Premier Sarawak Tan Sri Abang Johari Tun Openg.Beliau berkata kepakaran dalam bidang itu amat diperlukan di Sarawak dengan adanya dua cadangan pelaburan petrokimia di Bintulu.“Terdapat dua cadangan pelaburan (masuk ke Sarawak) dengan setiap satu bernilai AS$6 bilion dan pelaburan ini berkaitan pengasingan gas dan ia adalah proses yang rumit.“Justeru, dengan pelaburan akan datang ini kita memerlukan lebih ramai jurutera kimia di Sarawak,” katanya ketika berucap pada majlis makan malam Institusi Jurutera Malaysia (IEM) cawangan Sarawak malam tadi.Abang Johari juga menggesa IEM supaya dapat menarik minat belia megikuti pengajian dalam bidang kejuruteraan kimia.“Sarawak juga mempunyai rizab gas yang baik, lebih 60% daripada rizab gas Malaysia berada di Sarawak.“Kita perlu menambah nilai kepada gas kita, kita tidak boleh lagi hanya mengeksport LNG (gas asli cecair). Banyak boleh diproses daripada gas kita dan untuk itu kita memerlukan ramai jurutera kimia,” katanya.

Premier Sarawak Tan Sri Abang Johari Tun Openg / FOTO FB SarawakkuNadiInformasiRakyat

Sementara itu, Abang Johari berkata jurutera adalah pemain utama dalam merealisasikan wawasan Sarawak untuk mencapai ekonomi maju berpendapatan tinggi menjelang 2030.“Apa yang penting adalah untuk kita menaik taraf infrastruktur - jalan raya, jambatan, bekalan elektrik dan air, kemudahan telekomunikasi, pengangkutan awam, pelabuhan dan lapangan terbang.“Tanpa infrastruktur yang baik, kita tidak akan dapat mencapainya pada 2030,” katanya.Abang Johari berkata sebanyak 10,432 jurutera profesional mempunyai sijil amalan di Sarawak, manakala 9,465 lagi dalam proses mendapatkan sijil kejuruteraan profesional mereka.


Filem Mat Kilau suntik semangat rakyat Malaysia bebaskan negara daripada cengkaman COVID-19

(Datuk Zahidi Zainul Abidin hadir menyaksikan wayang pacak filem Mat Kilau bersama pengunjung pada Karnival Merdeka Keluarga Malaysia di Kampus Uniciti Alam Sungai Chuchuh, Universiti Malaysia Perlis/ Foto BERNAMA)

PADANG BESAR, 13 Ogos - Mesej yang dibawa dalam filem Mat Kilau membawa makna yang besar tentang kesusahan para pejuang kemerdekaan membebaskan negara daripada cengkaman penjajah, kata Timbalan Menteri Komunikasi dan Multimedia, Datuk Zahidi Zainul Abidin."Dalam konteks hari ini, pengorbanan rakyat Malaysia bersama membantu kerajaan memerangi COVID-19 juga dikira sebagai satu perjuangan yang besar kepada negara," katanya kepada pemberita di sini malam tadi.Beliau yang juga Ahli Parlimen Padang Besar meluangkan  masa bersama penduduk Padang Besar dan kawasan sekitarnya menyaksikan wayang pacak filem Mat Kilau yang disiarkan secara percuma sempena Karnival Merdeka Keluarga Malaysia@ Padang Besar."Filem ini juga menyuntik kembali semangat patriotik semua lapisan masyakat Keluarga Malaysia," katanya.Beliau berkata filem ini dinanti-nantikan oleh semua rakyat Perlis memandangkan tiada pawagam di sini.

Katanya sekiranya terdapat permintaan, beliau akan berusaha melakukan kerjasama dengan pihak Perbadanan Kemajuan Filem Nasional Malaysia (FINAS) bagi membuat tayangan wayang pacak pada masa akan datang.Zahidi berkata Kementerian Komunikasi dan Multimedia (K-KOMM) akan mengadakan kerjasama dengan pihak Indonesia bagi menghasilkan filem genre sejarah berikutnya."Menteri Komunikasi dan Multimedia (MENKOM) akan membuat lawatan ke Indonesia pada 18 Ogos ini bagi membincangkan kerjasama bagi filem sejarah.Filem tersebut mengenai kerjasama Ratu Jawa, Aceh dan Johor berjaya mengalahkan penjajah yang dilihat sebagai satu filem yang dapat menyuntik semangat patriotik kedua selepas filem Mat Kilau," katanya.Kira-kira 1,600 orang pengunjung hadir menyaksikan wayang pacak filem Mat Kilau yang ditayangkan oleh FINAS. -BERNAMA


Castle of Fruits di MAHA 2022 capai nilai jualan RM3.3 juta, hampiri sasaran RM4 juta

(Datuk Seri Dr. Ronald Kiandee mengadakan lawatan ke jualan 'happy hour' di perkarangan Castle of Fruits MAHA 2022)

SERDANG, 13 Ogos - Sebanyak RM3,379,786 nilai jualan telah dicapai bagi Castle of Fruits di Pameran Pertanian, Hortikultur dan Agro Pelancongan Malaysia (MAHA) 2022 sehingga 11 Ogos 2022.Angka tersebut semakin hampir mencapai sasaran jualan keseluruhan iaitu sebanyak RM4 juta Menteri Pertanian dan Industri Makanan , Datuk Seri Dr. Ronald Kiandee yang mengadakan lawatan ke jualan 'happy hour' di perkarangan Castle of Fruits MAHA 2022 menyifatkan ia satu pencapaian yang positif.Turut hadir adalah Ketua Setiausaha Kementerian Pertanian dan Industri Makanan, Datuk Haslina Abdul Hamid.

(Antara buah-buahan yang ditawarkan pada jualan Castle of Fruits di MAHA 2022)

Selain itu, Castle of Fruits juga telah menerima kunjungan seramai 246,076 pengunjung.Ia secara tidak langsung telah melepasi sasaran pengunjung keseluruhan iaitu sebanyak 180,000 pengunjung sehingga pameran berskala besar itu berakhir pada Ahad nanti.Antara produk yang ditawarkan ketika 'happy hour' berlangsung adalah buah cempedak, melon manis Terengganu, anak pokok durian jenis Musang King dan juga baja. Lembaga Pemasaran Pertanian Persekutuan (FAMA) membawa sebanyak 82 usahawan dan 99 gerai di bawah Castle of Fruits yang berlangsung di Laman Tiba 1, Taman Ekspo Pertanian Malaysia (MAEPS) di mana ia bukan sahaja menjual buah-buahan tetapi turut memberi input-input lain kepada pengunjung.


KPDNHEP rekod nilai rampasan kesalahan berkaitan minyak masak lebih RM2.4 juta

(Ketua Pengarah Penguatkuasa KPDNHEP, Azman Adam hadir pada tinjauan pematuhan harga maksimumruncit minyak masak botol di Sri Gombak/ Foto BERNAMA)

KUALA LUMPUR, 13 Ogos -Sejumlah RM2.413 juta nilai rampasan direkodkan dalam operasi bersepadu berkaitan minyak masak yang dijalankan oleh Kementerian Perdagangan Dalam Negeri dan Hal Ehwal Pengguna (KPDNHEP) sejak 1 Julai lepas hingga 11 Ogos 2022.Ketua Pengarah Penguatkuasa KPDNHEP, Azman Adam berkata sepanjang tempoh itu juga, sebanyak 126 kes melibatkan pelbagai kesalahan berkaitan minyak masak telah diterima oleh pihaknya di seluruh negara.“Kesalahan yang dilakukan termasuk penyelewengan minyak masak paket yang dijual semula dalam botol dan pembekalan minyak masak kepada pihak tidak berkelayakan dan tidak berlesen. “Selain itu, terdapat peniaga yang didapati menyorok atau mengalihkan dan menyimpan bekalan barangan tersebut di tempat yang tidak berlesen,” katanya kepada pemberita selepas memeriksa sebuah pasar raya di Batu Caves, di sini.

(Ketua Pengarah Penguatkuasa KPDNHEP, Azman Adam hadir pada tinjauan pematuhan harga maksimum runcit minyak masak botol di Sri Gombak/ Foto BERNAMA)

Beliau juga berkata sejak penubuhan Pasukan Khas Jihad Tangani Inflasi pada Jun lepas, sebanyak 16,562 premis diperiksa menerusi operasi khusus di bawah Operasi Ayam Telur Minyak Masak (Ops ATM) manakala penaziran turut dilakukan ke atas 729 premis pembungkusan semula, pemborong dan peruncit. Azman pula berkata setakat ini, sebanyak 32 peratus premis perniagaan mula menjual minyak masak botol di bawah harga yang ditetapkan berbanding 17 peratus pada 8 Ogos lepas.“Ini adalah satu langkah baik yang dilaksanakan oleh para peniaga iaitu mereka menjual barangan tersebut di bawah harga yang ditetapkan manakala selebihnya mengikut harga yang telah ditetapkan oleh kerajaan,” katanya.Sebelum ini, Pengerusi Pasukan Khas Jihad Tangani Inflasi, Tan Sri Annuar Musa dilapor berkata minyak masak sawit dalam botol lima kilogram akan dijual pada harga RM34.70 bermula 8 Ogos. -BERNAMA


Kastam rampas minuman keras bernilai RM1.2 juta

(Jabatan Kastam Diraja Malaysia (JKDM) menumpaskan penyeludupan minuman keras belumlulus kastam di Kampung Telok Gong, Pelabuhan Klang baru-baru ini/ Foto BERNAMA)

DENGKIL, 13 Ogos - Jabatan Kastam Diraja Malaysia (JKDM) berjaya mematahkan aktiviti sindiket penyeludupan minuman keras yang belum lulus kastam di Pelabuhan Klang pada 2 Ogos lalu.Hasil serbuan sebanyak 66,000 botol dan tin telah disita dengan nilai keseluruhan rampasan termasuk cukai dan kenderaan bernilai kira-kira RM1.2 juta.Jelas Penolong Ketua Pengarah Kastam Penguatkuasaan JKDM, Fazilah Ariff, modus operandi sindiket itu adalah untuk memasarkan arak tersebut ke pasaran tempatan dan tiada tangkapan berjaya dibuat semasa serbuan."Tiada sebarang dokumen import ditemui bersama barang yang disita,namun siasatan sedang giat dibuat untuk mengesan dalang di sebalik penyeludupan ini, diyakini petualang ekonomi negara ini bakal ditangkap dalam tempoh terdekat," kata beliau dalam sidang media di sini.

(Jabatan Kastam Diraja Malaysia (JKDM) menumpaskan penyeludupan minuman keras belum lulus kastam di Kampung Telok Gong, Pelabuhan Klang baru-baru ini/ Foto BERNAMA)

Beliau berkata kes disiasat mengikut Seksyen 135(1)(d) Akta Kastam 1967 dan Seksyen 74(1)(a) Akta Eksais 1976.Seksyen 135(1)(d) Akta Kastam 1967 iaitu memiliki barang tidak berkastam atau bahan larangan  memperuntukkan hukuman denda tidak kurang daripada 10 kali ganda nilai barang atau RM100,000 yang mana lebih besar dan tidak lebih daripada 20 kali ganda nilai barang atau RM500,000 yang mana lebih besar atau penjara sehingga lima tahun atau kedua-duanya.Bagi kesalahan memiliki barang yang duti eksais belum dibayar di bawah Seksyen 74(1)(a) Akta Eksais 1976, jika sabit kesalahan boleh dikenakan denda tidak kurang daripada 10 kali amaun duti eksais atau RM50,000 mengikut mana-mana amaun yang lebih besar, dan tidak lebih daripada 20 kali amaun duti eksais atau RM500,000 yang mana lebih besar atau penjara sehingga lima tahun atau kedua-duanya.


Malaysia, Qatar zahirkan pendirian untuk keamanan di Palestin

PUTRAJAYA, 12 Ogos- Malaysia dan Qatar komited untuk meneruskan bantuan kepada Palestin dan Afghanistan susulan kemelut yang melanda di kedua-dua negara itu.Komitmen itu dizahirkan hasil pertemuan Menteri Luar, Datuk Seri Saifuddin Abdullah bersama Timbalan Perdana Menteri merangkap Menteri Luar Qatar, Sheikh Mohammed Abdulrahman Al-Thani di Wisma Putra.Malaysia - Qatar juga berpendirian sama untuk melihat dunia yang aman, bebas daripada sebarang bentuk keganasan."Mengenai insiden pengeboman yang berlaku di Gaza oleh Israel, kami juga bersetuju untuk bekerjasama untuk mengingatkan isu kemanusiaan yang berlaku di Afghanistan dan beberapa kawasan lain. Secara keseluruhannya, Qatar dan Malaysia berada di landasan sama berhubung isu ini," kata Saifuddin dalam sidang media hari ini di Putrajaya.Perkara sama turut dizahirkan Sheikh Mohammed Abdulrahman Al-Thani dalam sidang media selepas menghadiri pertemuan tertutup di Putrajaya. "Kami amat mengambil berat mengenai kawasan yang berdepan krisis kemanusiaan terutaa di Gaza, Palestin. Kami juga mengalu-alukan bekerjasama dalam memberi bantuan kemanusiaan di sana," tambah Sheikh Mohammed Abdulrahman Al-Thani kepada media.Pertemuan itu merupakan susulan lawatan rasmi Perdana Menteri, Datuk Seri Ismail Sabri Yaakob ke Qatar pada Mac lalu dan juga sebagai persiapan awal lawatan negara oleh Amir Qatar Sheikh Tamim Hamad Al-Thani ke Malaysia pada 2023.

(Menteri Luar, Datuk Seri Saifuddin Abdullah bersama Timbalan Perdana Menteri merangkapMenteri Luar Qatar, Sheikh Mohammed Abdulrahman Al-Thani mengadakan sidang media di Wisma Putra, hari ini)


Dua suspek serang sekolah tahfiz, direman

JERANTUT, 12 Ogos- Dua daripada lima suspek yang menyerang serta mencederakan seorang ustaz dan seorang pelajar di pusat tahfiz di Jalan Cheneras, Lipis, pada pukul 5.10 petang, semalam, berjaya ditahan.  Ketua Polis Daerah Lipis, Superintenden Azli Mohd Noor berkata suspek ditahan dalam satu serbuan di kawasan Damak, Jerantut dan kini direman selama empat hari sehingga 12 Ogos ini.  Menurutnya, kedua-dua suspek yang berjaya diberkas itu berusia 30-an dan mempunyai rekod lampau kesalahan jenayah serta dadah.  Kes disiasat di bawah Seksyen 147 Kanun Keseksaan dan Seksyen 448 Kanun Keseksaan.  "Hasil ujian awal, kedua-dua suspek yang diberkas positif dadah jenis Methamphetamine, kini ditahan di Balai Polis Kuala Lipis dan turut disiasat di bawah Seksyen 15 (1) (A) Akta Dadah Berbahaya 1952.  Tiga lagi suspek yang masih bebas telah dikenal pasti identitinya dan usaha mengesan serta menangkap suspek sedang dijalankan," kata Superintenden Azli dalam satu kenyataan hari ini. Dalam kejadian itu, seorang ustaz yang ditugaskan menjaga pusat itu, Zulhafiz Mohd Rasid cedera di mata sebelah kanan menerima empat jahitan, cedera di tangan dan lebam di badan manakala seorang pelajar yang turut diserang mengalami kecederaan dan sakit badan.  Kejadian berlaku apabila kesemua lima suspek termasuk seorang pelajar telah pergi ke pusat tahfiz berkenaan dengan menaiki sebuah kenderaan jenis Isuzu dan tiga orang daripadanya turun menyerang dua mangsa tersebut.  Punca serangan terhadap ustaz terbabit dipercayai disebabkan tidak berpuas hati berkaitan pembayaran makanan di pusat pengajian itu.

(Ketua Polis Daerah Lipis, Superintenden Azli Mohd Noor/Fail)


Isu kebocoran data iPay88, K-KOMM ambil tindakan serta-merta

KOTA BHARU, 12 Ogos- Kementerian Komunikasi dan Multimedia (K-KOMM) sudah mengambil tindakan serta-merta berhubung insiden keselamatan siber membabitkan penyedia penyelesaian pembayaran dalam talian, iPay88.  Menterinya, Tan Sri Annuar Musa berkata perkara itu dilakukan Suruhanjaya Komunikasi dan Multimedia (SKMM), Jabatan Perlindungan Data Peribadi dan Cyber Security Malaysia (CSM) yang mengadakan pertemuan dengan pihak iPay88 pagi tadi.  Berdasarkan maklumat yang diterima oleh iPay88, perkara tersebut masih dalam siasatan vendor iPay88 iaitu SISA.  SISA yang berpangkalan di Singapura juga sudah mengenal pasti jenis ancaman iaitu menggunakan ‘Cobalt Strike’.  "Server (stor data) yang dikatakan terkesan itu telahpun ditutup bagi tujuan "imaging and preservation". Kita kena tunggu dapatan selanjutnya dari iPay88 dan mereka perlu memberikan laporan kemaskini daripada penyiasatan mereka kepada Jabatan Perlindungan Data Peribadi (PDP). Jadi, kita telah mengambil tindakan segera sebaik sahaja kita mengetahui perkara itu," kata Annuar kepada media selepas melakukan tinjauan mesra di sekitar premis perniagaan di Kok Lanas, Kota Bharu.  Media sebelum ini melaporkan iPay88 mengesahkan berlaku insiden keselamatan siber yang mungkin menjejaskan data kad pengguna.  Dalam kenyataan, iPay88 dilaporkan berkata sejak 31 Mei lalu, ia sudah menggunakan pakar keselamatan siber bagi membendung isu berkenaan.Kenyataan itu turut menjelaskan siasatan sedang dijalankan dan mereka bekerjasama rapat dengan pihak berkuasa serta pihak lain yang berkaitan berhubung pelanggaran keselamatan itu.  Mengulas lanjut, Tan Sri Annuar berkata berhubung kebocoran data peribadi pengguna, mengikut pihak iPay88, perkara itu masih belum dapat disahkan kerana siasatan masih berjalan.  Bahagian teknikal iPay88 memaklumkan pelayan yang diserang tidak menyimpan data peribadi pengguna kerana data peribadi itu disimpan dalam pelayan berasingan.

(Tan Sri Annuar Musa sempat meluangkan masa beramah mesra denganpekerja premis perniagaan di Kok Lanas, Kota Bharu)

Sementara itu, Tan Sri Annuar turut memaklumkan K-KOMM berhasrat untuk memperkenalkan satu aplikasi khas yang akan digunakan dalam telefon bimbit bagi mengekang kegiatan penggodaman.  Jelas beliau, aplikasi keselamatan itu sudah ditemui dan telahpun digunakan oleh sebuah negara di Eropah.  "Saya juga sedang meminta supaya Cyber Security Malaysia (CSM) membuat kajian spesifik berhubung aplikasi ini kerana masih ada beberapa perkara yang perlu diteliti sebelum dilancarkan kepada rakyat di negara ini," tambahnya. Ketika ditanya adakah aplikasi yang bakal diperkenalkan itu berbayar, beliau memaklumkan perkara itu masih dalam penelitian.  Sekiranya ia berbayar, kerajaan akan pastikan harga yang dikenakan adalah berpatutan dan tidak membebankan bagi membolehkan ia dapat digunakan secara meluas oleh pengguna.


Wanita berpakaian ihram lelaki akan dikenakan tindakan tegas

KUALA LUMPUR, 12 Ogos - Tindakan tegas akan dikenakan terhadap wanita yang menunaikan umrah dengan berpakaian ihram lelaki.Menteri di Jabatan Perdana Menteri (Hal Ehwal Agama), Datuk Idris Ahmad menerusi catatan di Facebook hari ini berkata pihaknya telah menghubungi Kementerian Dalam Negeri bagi memohon supaya siasatan lanjut dilakukan setibanya individu berkenaan ke Malaysia."Saya mengambil berat perkara yang telah ditular dakwaan yang melaporkan seorang yang wanita yang mengerjakan umrah, namun berpakaian ihram lelaki. Isu ini melibatkan hukum-hakam agama. Tindakan tegas akan dikenakan," katanya di sini.

Idris turut memaklumkan beliau juga telah menghubungi Kementerian Pelancongan, Seni dan Budaya untuk mengambil tindakan tegas kepada agensi yang menguruskan individu terlibat sekiranya perkara berkenaan didapati benar.Di platform Twitter hari ini, tular video berdurasi 17 saat yang memaparkan seorang wanita yang didakwa sebagai rakyat tempatan berada di Tanah Suci Makkah dengan lengkap berpakaian ihram seperti jemaah umrah lelaki dan perkara itu telah mendapat pelbagai reaksi daripada netizen.


PTPK, berfungsi memastikan tiada pelajar tercicir memasuki program TVET- Saravanan

KUALA LUMPUR, 12 Ogos- Perbadanan Tabung Pembangunan Kemahiran (PTPK) memainkan peranan penting untuk memastikan tiada pelajar yang tercicir untuk memasuki program TVET melalui pengurusan dana yang cekap.Menteri Sumber Manusia, Datuk Seri M. Saravanan berkata usaha PTPK itu penting bagi mewujudkan teras pinjaman latihan kemahiran yang berkonsepkan patuh syariah yang memenuhi aspirasi Keluarga Malaysia. Katanya, PTPK juga harus mengenal pasti program yang mempunyai peluang yang lebih cerah bagi menggalakkan penyertaan pelajar.“Dalam pada itu, saya cadangkan juga kepada PTPK agar mengambil kira perubahan yang sedang dan akan berlaku, oleh kerana IR 4.0 akan bawa banyak perubahan maka PTPK perlu mengenal pasti program yang ada peluang lebih cerah, bagi mengatasi masalah ketidaksepadanan kerja dengan kelulusan yang dimiliki,” kata Saravanan kepada pemberita selepas melancarkan Pinjaman Patuh Syariah (PLK-i) dan Portal My Perkasa TVET di Ibu negara. Jelasnya, PLK-i tidak akan mengenakan bayaran upah iaitu caj pentadbiran dan perkhidmatan bagi permohonan baharu pinjaman latihan selain penukaran akaun pinjaman konvensional kepada PLK-i. PTPK adalah agensi di bawah KSM yang menguruskan dana Pinjaman Latihan Kemahiran yang berterusan, kepada pelatih yang mengikuti latihan kemahiran.

(Menteri Sumber Manusia, Datuk Seri M. Saravanan)


Semat semangat patriotisme sepanjang masa bukan bermusim - Razaruddin

CHERAS, 12 Ogos- Kesedaran generasi muda terhadap pengorbanan pejuang kemerdekaan perlu disemat sepanjang masa dan bukan sekadar bermusim menjelang Hari Kebangsaan semata-mata.Timbalan Ketua Polis Negara, Tan Sri Razarudin Husain berharap semangat patriotisme generasi terdahulu dapat diteladani bagi menghargai kemerdekaan yang dikecapi."Masyarakat hanya mengetahui kisah perjuangan wira terdahulu melalui bacaan dan bahan sejarah yang ditinggalkan dari generasi ke generasi lain atau melalui tontonan filem yang berkisarkan sejarah. Bahkan kesedaran generasi kini terhadap pejuangan wira terdahulu boleh disifatkan sebagai bermusim terutamanya bila menjelang tarikh penting seperti Hari Pahlawan, Hari Kebangsaan dan Hari Malaysia," kata beliau semasa merasmikan Program Bicara Perwira: Pengorbanan Polis, Menentang Pengganas Komunis, di sini.

(Timbalan Ketua Polis Negara, Tan Sri Razarudin Husain)

Program anjuran bersama Universiti Malaysia Pahang (UMP) dan Polis Diraja Malaysia (PDRM) yang julung kali diadakan itu bertujuan mengenang pengorbanan anggota polis semasa darurat pada 1948-1989.Panel yang ditampilkan termasuklah mantan Ketua Pegawai Turus E1M, Cawangan Khas, Bukit Aman, Pesara ACP Datuk Abdullah Abdul Hamid, dan Dekan Kanan Kolej Pengurusan dan Kemanusiaan (UMP), Profesor Madya Dr. Hasan Ahmad.Forum dihadiri 250 peserta terdiri daripada anggota PDRM dan para pelajar UMP.


'Cloud region' bakal ditubuhkan di Malaysia buat kali pertama

KUALA LUMPUR, 12 Ogos - Google Cloud mengumumkan rancangannya bagi menubuhkan rantau awan atau 'Cloud region' pertamanya di Malaysia sebagai memenuhi permintaan perkhidmatan awan yang semakin meningkat. Menurut Menteri Kewangan, Tengku Datuk Seri Zafrul Tengku Abdul Aziz cadangan penubuhan itu bukan sahaja melengkapkan inisiatif digital negara malah turut memperkasakan perniagaan dan individu.Dijangkakan bahawa teknologi awan akan menjadi salah satu pemboleh utama dalam merealisasikan aspirasi digital negara dan mengubahnya menjadi ekonomi digital terkemuka menjelang tahun 2030.Beliau berkata kejayaan sesuatu transformasi digital memerlukan kerjasama daripada kerajaan, swasta, akademik serta semua lapisan masyarakat.Pengumuman Google Cloud mencerminkan pendekatan perkongsian sektor swasta-awam negara yang mempunyai kaitan dengan pelaburan berkualiti tinggi dalam infrastruktur digital di negara ini; Malaysia berada di landasan yang betul untuk mencapai sasaran RM70 bilion menjelang 2025, " kata Zafrul di sini.

(Tengku Datuk Seri Zafrul Tengku berucap pada majlis Google Cloudmengumumkan rancangan untuk Rantau Awan Pertama di Malaysia secara maya)

"Setelah mengumumkan pelaburan infrastruktur yang paling penting di Malaysia setakat ini serta bagi melengkapkan perkongsian dan program sedia ada, saya berharap dapat menyaksikan seterusnya bagaimana teknologi awan Google dan keupayaan inovasi mempercepatkan transformasi di sektor utama."Kami menggalakkan perniagaan tradisional daripada semua saiz, contohnya, sektor runcit, pembuatan, media serta hiburan, pendidikan dan penjagaan kesihatan untuk memanfaatkan pemboleh seperti Google Cloud bagi meningkatkan kecekapan operasi termasuk merebut peluang pertumbuhan domestik dan antarabangsa yang baharu," katanya lagi.Dengan perkembangan itu, Google Cloud memperkukuhkan pelan tindakan MyDIGITAL kerajaan, yang bermatlamat untuk mencapai ekonomi digital yang menyumbang 25.5 peratus daripada KDNK Malaysia menjelang tahun 2025.


Program Hogoh Pahang 2022, perkenal saluran-saluran baharu RTM

Kuala Lipis, 12 Ogos - Jabatan Penyiaran Malaysia menganjurkan Program Hogoh Pahang 2022, bermula hari ini hingga 14 Ogos, bertempat di Sungai Koyan di sini. Program kemasyarakatan yang diadakan selama tiga hari itu dimulakan dengan acara Konvoi Bermotorsikal bermula dari Angkasapuri ke Kuala Lipis turut disertai Ketua Pengarah Penyiaran, Datuk Che Roslan Che Daud.  Konvoi motosikal berkuasa tinggi itu juga mendapat penyertaan 18 orang ahli Kelab Motorsikal RTM (RTMBC).  Perjalanan sejauh 170 kilometer itu mengambil masa selama tiga jam untuk tiba di bandar warisan Kuala Lipis.  Konvoi RTMBC itu berhenti rehat di beberapa lokasi menarik di laluan Kuala Lumpur ke Lipis, termasuk di daerah Bentong, Pahang.  Ketika berhenti rehat di Medan Selera Bentong, Che Roslan yang pernah menjawat jawatan Penolong Pegawai Daerah Bentong mengimbau kembali detik-detik beliau bertugas di daerah tersebut pada tahun 90-an.  Beliau teruja kerana pembangunan di daerah itu kini berkembang pesat berbanding dahulu.

Sementara itu Che Roslan juga mahu setiap stesen negeri Radio Televisyen Malaysia(RTM) harus mengadakan program kemasyarakatan bagi merakyatkan jenama RTM dalam kalangan masyarakat di seluruh negeri.  Ia merupakan antara usaha memperkenalkan saluran-saluran baharu bawah kendalian RTM.  "Saluran-saluran kita ada yang dikenali dikenali TV1 dan TV2 , tetapi seperti TV Okey ada lagi yang tidak tahu, TV Okey adalah TV RTM, RTM Sukan dan sebagainya, kita ada enam saluran, boleh tonton semua itu pada bila-bila masa dan dimana sahaja menerusi RTM Klik, ini yang dikongsikan kepada masyarakat," kata Che Roslan ketika ditemui pemberita di sini.


KPM pantau kandungan media sosial warga pendidik

KAMPAR, 12 Ogos- Warga pendidik yang didapati memuat naik video yang mempunyai kandungan berunsur negatif ke laman media sosial akan dikenakan tindakan sewajarnya.  Timbalan Menteri Pendidikan, Datuk Dr Mah Hang Soon berkata perkara itu perlu dilakukan bagi memelihara nama baik institusi pendidikan negara.  Jelasnya, perbincangan lanjut di peringkat kementerian akan diadakan bagi mengekang masalah tersebut daripada terus berulang.  "Saya rasa sebagai seorang guru mereka hendaklah memahami tugas dan tanggungjawab mereka iaitu untuk mendidik, memastikan anak didik mereka ini akan jadi insan yang baik. Itu yang kita sebut sebagai kemenjadian murid bukan sahaja daripada segi pencapaian akademik semata-mata tetapi juga kepada aspek rohani dan juga sahsiah," kata Dr Mah Hang Soon kepada pemberita RTM selepas merasmikan Sambutan Ulang Tahun Ke-20 Universiti Tunku Abdul Rahman (UTAR), di sini.

(Timbalan Menteri Pendidikan, Datuk Dr. Mah Hang Soon ditemui media selepas merasmikanSambutan Ulang Tahun Ke-20 Universiti Tunku Abdul Rahman (UTAR), di sini)

Terdahulu, beliau diminta mengulas tindakan segelintir guru yang memuat naik video berunsur negatif ke laman Tik Tok seperti yang tular baru-baru ini.  Beliau turut menasihatkan warga pendidik agar menggunakan media sosial secara berhemah seterusnya menjadi contoh yang baik kepada pelajar.


Teknologi IQF diperluas kepada buah buahan tempatan

SERDANG, 12 Ogos - Teknologi penyejukbekuan 'Individual Quick Freezing' (IQF), iaitu teknologi pemprosesan yang boleh menyimpan buah-buahan bawah suhu negatif 18 darjah celsius.Seterusnya berupaya memanjangkan tempoh jangka hayat buah dari tujuh hari kepada dua tahun.Penggunaan tekonologi IQF kini diperluas kepada buah-buahan tempatan antaranya nangka bagi menjamin kesegaran serta meneroka pasaran lebih luas ke peringkat antarabangsa.

"Kita ada pelbagai jenis teknologi untuk memanjangkan tempoh 'shelf life', kerana hasil-hasil keluaran produk segar ada tempohnya iaitu agak singkat. Jadi kita melihat kepada teknologi yang boleh memanjangkan tempoh, jadi kita boleh pasarkan ke negara yang jauh. Salah satunya dengan menggunakan teknologi IQF " kata Ketua Setiausaha Kementerian Pertanian dan Industri Makanan (MAFI), Datuk Haslina Abdul Hamid di sini.

"Sasaran nangka ini, kita tengok kepada pasaran baharu, tetapi sebagaimana yang kita tahu, setiap negara ada protokol mereka yg tersendiri. Sasaran kita pada kali ini adalah bagaimana kita hendak penuhi protokol-protokol negara berkenaan." Sekarang berkaitan dengan nangka ini, rasaya kementerian sedang dalam proses akhir berkenaan protokol itu, supaya nangka ini dapat dieksport ke negara China dan Australia," kata Ketua Pengarah Lembaga Pemasaran Pertanian Persekutuan (FAMA), Datuk Zainal Abidin Yang Razali di sini.Produk Nangka IQF untuk eksport dilancarkan di Castle of Fruits MAEPS sempena Pameran Pertanian, Hortikultur dan Agropelancongan Malaysia (MAHA) 2022. Lebih 11,000 jenis produk diperkenal daripada input pertanian hingga makanan.Setakat semalam, jualan langsungnya mencecah RM3.4 juta.


"Cari kandungan lebih bermanfaat, henti siar kandungan yang sensitif" - Idris Ahmad

PUTRAJAYA, 12 Ogos- Hentikanlah membuat kandungan yang bercanggah dari ajaran agama Islam terutama dalam siaran televisyen, filem, media sosial dan juga program yang melibatkan penyertaan awam.  Itu tegas Menteri di Jabatan Perdana Menteri (Hal Ehwal Agama), Datuk Idris Ahmad yang mahukan pihak industri lebih kreatif mencari kandungan dengan mesej yang baik serta sesuai ditonton oleh masyarakat umum.  "Kita sebagai masyarakat ini perlu ada etika, ada akhlak untuk dijaga. Saya rasa tidak patutlah siar kandungan yang ada mesej sebegitu (tidak bermoral). Mereka yang beragama Islam patut sedar dan malu kepada Allah SWT manakala yang bukan beragama Islam, kena juga menjaga sensitiviti masyarakat di Malaysia memandangkan majoriti rakyat Malaysia adalah beragama Islam," ulas Idris Ahmad berhubung isu tular berkaitan pelakon yang menyiarkan kandungan tidak sopan di media sosial mereka.  Dalam masa sama, Datuk Idris turut memaklumkan bahawa pihaknya telah meminta Jabatan Agama Islam mengambil tindakan terhadap lelaki warga Singapura yang didakwa menyebarkan kandungan berunsur lucah melalui akaun Facebook 'Wang Lei’.  Terdahulu, beliau merasmikan Projek Wakaf Pertanian Bersepadu (Watani) untuk menangani kos sara hidup dan memperkasa jaminan bekalan makanan negara di Laman Watani, Presint 20, di sini.Sebanyak RM3 juta telah disalurkan kepada projek ini oleh Yayasan Wakaf Malaysia (YWM) untuk dimajukan menerusi Bajet 2022.  Pelaksanaan projek Watani itu dibuat di atas tapak seluas 20 ekar yang merupakan tanah wakaf kubur milik Perbadanan Putrajaya dan akan menjadi ladang komersil bagi prospek industri tani.

(Menteri di Jabatan Perdana Menteri (Hal Ehwal Agama), Datuk Idris Ahmad ditemui mediapada majlis perasmian Projek Wakaf Pertanian Bersepadu (Watani) di Putrajaya)


Ahli perniagaan mengaku tidak bersalah tipu pengarah syarikat

GEORGE TOWN, 12 Ogos- Seorang ahli perniagaan dihadapkan ke mahkamah atas lapan pertuduhan menipu seorang pengarah syarikat membabitkan saham hampir RM1.9 juta, tiga tahun lalu.  Tertuduh, Chan Eng Leong, 48, bagaimanapun mengaku tidak bersalah di Mahkamah Sesyen George Town hari ini atas kesemua pertuduhan terhadapnya dibacakan secara berasingan di hadapan Hakim Khalid Abdul Karim dan Hakim Mazdi Abdul Hamid.  Berdasarkan lapan pertuduhan terhadap Eng Leong, dia didakwa menipu Goh Kim Heong, 39 yang juga Pengarah syarikat Global Tobacco Manufacturer (International) Sdn. Bhd dengan memperdayakan lelaki itu untuk menyelesaikan kes cukai rokok dengan Jabatan Kastam Diraja Malaysia.  Tertuduh dengan curangnya telah mendorong Kim Heong memindahkan 1,810,020 unit saham bernilai keseluruhan RM1,895,020 kepada syarikat Natural Transforms Sdn. Bhd milik tertuduh.  Eng Leong didakwa melakukan kesalahan itu antara April hingga Ogos 2019 di Nombor 29, Green Hall, George Town.  Tertuduh didakwa melakukan kesalahan mengikut Seksyen 420 Kanun Keseksaan dan jika sabit kesalahan boleh dihukum penjara antara setahun hingga 10 tahun, sebatan dan denda.  Mahkamah kemudian menetapkan jaminan RM230,000 bagi lapan pertuduhan terhadap Eng Leong dengan seorang penjamin serta tiga syarat tambahan iaitu melapor diri kepada pegawai penyiasat kes setiap bulan, dilarang berjumpa dan mengganggu pengadu dan saksi kes selain memerlukan tertuduh menyerahkan pasport kepada mahkamah.  Kes akan disebut semula pada 27 September depan.

(Tertuduh mengaku tidak bersalah di Mahkamah Sesyen George Town, hari ini)


Kekurangan pekerja, boleh jejaskan sektor industri sarang burung walet

SERDANG, 12 Ogos- Lebih 2,000 orang diperlukan bagi menampung kekurangan pekerja dalam industri sarang burung walet. Kekurangan pekerja sektor itu bakal memberi kesan kepada kuantiti dan kualiti penghasilan produk yang secara tidak langsung boleh menjejaskan eksport sarang burung walet.

Demi memenuhi permintaan dan kelangsungan pasarannya, kerajaan bersetuju membuat pengambilan pekerja asing bagi industri berkenaan. Ia berdasarkan kapasiti pengeluaran tahunan sesebuah syarikat serta tertakluk kepada syarat pengambilan pekerja asing yang berkuat kuasa.  "Kebenaran pengambilan pekerja asing ini adalah khusus untuk pemprosesan sarang burung walet mentah bersih dan pihak syarikat terlebih dahulu mesti berdaftar dengan DVS," kata Ronald kepada pemberita RTM di MAEPS.

(Antara produk yang dihasilkan menerusi sarang burung walet)

Sehingga 31 Disember 2021, industri tersebut telah menggaji seramai 2,213 pekerja, meliputi 1,073 pekerja tempatan dan 1,140 pekerja asing.


Jawatankuasa Pilihan Khas bincang RUU kawalan tembakau minggu depan - Khairy

JOHOR BAHRU, 12 Ogos - Jawatankuasa Pilihan Khas Parlimen yang meneliti Rang Undang-Undang (RUU) Kawalan Produk Tembakau dan Merokok 2022 akan bermesyuarat kali pertama minggu depan.Menteri Kesihatan, Khairy Jamaluddin berkata beliau akan mendengar pandangan daripada ahli jawatankuasa dianggotai 12 Ahli Parlimen daripada blok kerajaan dan pembangkang.Beliau yang juga pengerusi jawatankuasa itu berkata terdapat perkara yang perlu diperhalusi berhubung penguatkuasaan dan tahap denda.

"Mesyuarat pertama Minggu depan. Kita akan dengar dulu pandangan daripada Jawatankuasa Pilihan Khas, cuma nak kena perhalusi sedikit peruntukan-peruntukan dia secara teliti, hendak tengok kepada penguatkuasaan dan tahap denda, itu kita akan bincang. Tapi janji, insyaAllah kita dapat sokongan," katanya dalam sidang media selepas Majlis Pelancaran Jelajah Agenda Nasional Malaysia Sihat (ANMS) peringkat Negeri Johor di Bandar Dato' Onn, di sini.Tambah Khairy, Ketua Pembangkang, Datuk Seri Anwar Ibrahim pada dasarnya turut bersetuju dengan RUU berkenaan menerusi surat kepada Perdana Menteri, Datuk Sri Ismail Sabri Yaakob.  Sehingga kini katanya, 95 peratus perbahasan bersetuju dengan dasar tersebut.


Urban Malaria, majikan perlu pastikan pekerja asing lakukan saringan kesihatan - Hisham

JOHOR BAHRU, 12 Ogos - Majikan digesa untuk membuat saringan kesihatan kepada bakal pekerja warga asing sebelum memasuki ke negara ini.Gesaan itu dibuat bagi mengelak berlaku Urban Malaria seperti yang berlaku di Pulau Pinang.Ketua Pengarah Kesihatan, Tan Sri Dr Noor Hisham Abdullah berkata saringan kesihatan penting supaya virus berkenaan dikenal pasti lebih awal dan langkah pencegahan diambil.

"Ada kita dapati terutamanya mereka yang datang dari afrika jadi saringan kesihatan penting. Setakat ini kematian tiada dan saya tiada angka sekarang untuk melihat seluruh negara mungkin selepas daripada saringan kita mengesan kes-kes bergejala," katanya ketika ditemui selepas majlis pelancaran Jelajah Agenda Nasional Malaysia Sihat (ANMS) Peringkat Negeri Johor, di sini.

Tambah Dr Noor Hisham, Urban Malaria turut dikesan di negeri-negeri lain dan kebanyakan kes bukan tempatan dan berlaku dalam kalangan warga asing.Bagaimanapun, keadaan masih terkawal dan dipantau secara berterusan.Semalam, Pengarah Kesihatan Pulau Pinang, Datuk Dr Ma’arof memaklumkan masalah Urban Malaria berlaku di negeri itu susulan kebanjiran warga asing di pelbagai sektor ekonomi.Dalam perkembangan lain, Tan Sri Dr Noor Hisham memaklumkan tiada jangkitan virus Lagya dilaporkan di negara ini. Virus berkenaan dilaporkan merebak di China dan menjangkiti manusia serta membawa maut.


Penjawat awam di Melaka dilarang beri kenyataan burukkan imej kerajaan

MELAKA, 12 Ogos – Penjawat awam di Melaka diingatkan supaya patuh larangan memberi sebarang kenyataan yang boleh memalukan atau memburukkan imej kerajaan. Tegas Setiausaha Kerajaan Negeri, Datuk Zaidi Johari ini terutama sebarang penyataan awam berkaitan dasar, rancangan atau keputusan kerajaan yang boleh memudaratkan.

"Untuk kenyataan umum yang dilarang ini adalah kepada semua pegawai kerajaan tanpa kebenaran. Sekiranya mereka dapat kebenaran daripada SUK untuk buat penyataan umum berkaitan dengan agensi kerajaan masala-masalah di jabatan itu dibenarkan."Kena dapat kelulusan daripada SUK terlebih dahulu. Melibatkan dasar kerajaan negeri perlu mendapatkan kelulusan kerajaan negeri dahulu," katanya ketika ditemui selepas Majlis Perhimpunan Bulanan Pentadbiran Kerajaan Negeri Melaka dan Pelancaran Tabung Hari Pahlawan Tahun 2022 Peringkat Negeri di Dataran Seri Negeri, di sini.Tambahnya, penjawat awam perlu melaksanakan tugas yang diamanahkan untuk memberi perkhidmatan terbaik kepada rakyat dengan telus dan profesional.  Ketua jabatan juga diingatkan supaya memantau kakitangan di bawah seliaan mereka supaya sentiasa patuh peraturan dan tata etika ditetapkan.


2,025 usahawan kraf Sabah terima insentif pemulih - Nancy

KOTA KINABALU, 12 Ogos- Seramai 2,025 usahawan kraf Sabah menerima insentif Pakej Perlindungan Rakyat dan Pemulihan Ekonomi (PEMULIH) Industri Kraf bertujuan mengukuhkan semula perniagaan mereka yang terkesan akibat COVID-19.Menteri Pelancongan, Seni dan Budaya Datuk Seri Nancy Shukri berkata insentif berupa bantuan kewangan sekali bayar berjumlah RM1,500 setiap usahawan itu juga diharap dapat merancakkan semula industri kraf negara.“Inisiatif tersebut telah bermula pada April lepas dan dijangka memberi manfaat kepada 6,000 usahawan kraf seluruh negara,” katanya dalam kenyataan sempena penyerahan insentif itu di Perbadanan Kemajuan Kraftangan Malaysia di Inanam di sini hari ini.Sementara itu, Nancy ketika bercakap kepada pemberita selepas majlis itu berkata pemberian insentif itu juga sebagai langkah untuk memastikan usahawan kraf terus berkembang sekali gus membantu meningkatkan ekonomi negara terutama melibatkan sektor kraf tangan dan pelancongan.“Selama ini kita bantu usahawan kraf dengan cara memberi alat dan membina bengkel, tetapi kali ini kita beri bantuan sekali bayar RM1,500 dan kita berharap mereka berkembang maju dengan menghasilkan lebih banyak produk kraf,” katanya.

Dalam pada itu, beliau berkata selain kraf tangan pihaknya kini sedang giat membangunkan pelancongan berkonsepkan gastronomi atau lebih dikenali sebagai ‘makan-makan’ oleh masyarakat tempatan di negeri ini susulan pembukaan semula sempadan negara.“Tourism Malaysia giat melaksanakan aktiviti (pelancongan) baharu termasuk pelancongan gastronomi kerana Sabah mempunyai keistimewaan terutama makanan lautnya yang merupakan antara yang terbaik di negara ini, selain aktiviti memerhati burung,” katanya.


Malaysia dijangka miliki polisi kenderaan usang - Adham

KUALA LUMPUR, 12 Ogos - Malaysia dijangka akan memiliki polisi pelupusan kenderaan hujung hayat (ELV) dalam tempoh tiga tahun bagi memanfaatkan komponen kenderaan usang.Menteri Sains, Teknologi dan Inovasi (MOSTI), Datuk Seri Dr Adham Baba berkata Malaysia kini memiliki 33 juta kenderaan berdaftar berpotensi untuk tersadai apabila tidak digunakan kelak.Menurutnya, lambakan kenderaan usang ini berlaku kerana masih belum ada polisi membolehkan tindakan sewajarnya diambil dengan penekanan diberikan kepada kaedah pelupusan yang tepat.

"Usaha proaktif perlu diambil bagi mencapai ekosistem hijau yang kondusif seiring dengan matlamat Malaysia Lestari 2030."Pelaksanaannya memerlukan penelitian yang mendalam maka semua pihak perlu memainkan peranan dari segi advokasi dan berganding bahu bagi mencari kaedah terbaik menangani isu ini khususnya dalam kalangan penyelidik dan cendekiawan," katanya.

Beliau ditemui selepas Majlis Menandatangani Memorandum Persefahaman (MoU) antara Universiti Teknologi Malaysia (UTM) dan Persatuan Kitar Semula Automotif Malaysia (MAARA), di Kampus UTM Jalan Semarak, di sini.

Tambah Adham, komponen kenderaan usang ini boleh menjana pendapatan yang dianggarkan bernilai RM10 bilion jika dikitar semula untuk menghasilkan produk lain."kita mahu melihat di mana industri ini dapat berkembang, kita menjemput sektor seperti MAARA ini dan juga beberapa persatuan lain yang berkaitan dengan komponen kenderaan ini tampil untuk membantu kita merangka bagaimana industri ataupun komponen yang boleh guna semula berkembang dalam negara kita," katanya.


Dua hospital baharu di JB bantu atasi kesesakan di HSA, HSI

JOHOR BAHRU, 12 Ogos- Pembinaan dua hospital baharu di Pasir Gudang dan Kempas di sini, dijangka akan dapat membantu mengatasi kesesakan khususnya di dua hospital utama iaitu Hospital Sultanah Aminah (HSA) dan Hospital Sultan Ismail (HSI).Menteri Kesihatan Khairy Jamaluddin berkata Hospital Pasir Gudang yang kini dalam pembinaan, telah pun siap 40% dan dijangka siap sepenuhnya pada November 2024. Bagi Hospital Sultanah Aminah 2 (HSA 2) pula, Khairy berkata ia akan diumumkan secara rasmi pada Belanjawan 2023, yang akan dibentangkan pada 28 Oktober ini."Jadi, dengan kedua-dua hospital yang baharu ini, Hospital Pasir Gudang yang sedang dibina dan HSA 2, kami akan tambah lebih 700 katil baharu untuk kawasan bandar raya Johor Bahru dan kawasan berhampiran. "Ini akan dapat mengurangkan kesesakan di hospital sedia ada terutamanya HSA dan yang lebih penting lagi, akan dapat menampung keperluan kawasan bandar raya Johor Bahru yang sangat padat ini," kata beliau kepada pemberita selepas pelancaran Jelajah Agenda Nasional Malaysia Sihat (ANMS) Peringkat Negeri Johor di Bandar Dato Onn, di sini hari ini. Buat masa ini, Khairy berkata terdapat 2 juta orang dianggarkan tinggal di Johor Bahru dan angka itu tidak termasuk mereka yang datang dari daerah-daerah lain yang mahu menggunakan khidmat doktor pakar di bandar raya itu."Jadi kes-kes di negeri Johor, yang dari daerah lain akan dirujuk ke Johor Bahru kecuali yang berada di utara, jadi kita perlukan pelaburan ini untuk perkhidmatan kesihatan yang lebih baik di negeri ini."Kini lebih kurang 90% tahap penggunaan (katil) di HSA dan HSI. (Kadar penggunaan) ini adalah agak tinggi untuk hospital awam," kata Ahli Parlimen Rembau itu.

Menteri Kesihatan Khairy Jamaluddin (tengah) bersama Menteri Besar Johor Datuk Onn Hafiz Ghazi bergambar bersama kumpulan basikal lipat selepas pelancaran Majlis Jelajah Agenda Nasional Malaysia Sihat (ANMS) Peringkat Negeri Johor di sini hari ini FOTO BERNAMA

Mengenai Jelajah ANMS pula, Khairy berkata satu daripada inisiatif iaitu Inisiatif Saringan Kesihatan Kebangsaan, diharapkan akan menjadi satu wadah pembudayaan kawalan kesihatan kendiri untuk rakyat Malaysia.Susulan itu, beliau mahu kerajaan negeri turut membantu memastikan individu yang layak, membuat saringan kesihatan dalam usaha mengesan penyakit-penyakit tidak berjangkit (NCD) lebih awal, sekali gus membolehkan ia dipantau Pejabat Kesihatan Daerah.Sekurang-kurangnya 130,000 rakyat negeri ini disasarkan menjalani saringan kesihatan itu, yang diadakan secara percuma, sejak dilancarkan Julai lepas.Turut hadir pada pelancaran ANMS ialah Menteri Besar Johor Datuk Onn Hafiz Ghazi, Ketua Pengarah Kesihatan Tan Sri Dr Noor Hisham Abdullah dan Pengarah Kesihatan Johor Datuk Dr Aman Rabu.


KPDNHEP Negeri Sembilan rampas minyak masak bernilai RM150,000

SEREMBAN, 12 Ogos- Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan merampas 60,000 kilogram (kg) minyak masak bernilai RM150,000 dalam serbuan ke sebuah syarikat pembungkus minyak masak polibeg bersubsidi di Senawang, di sini semalam.Ketua Pegawai Penguatkuasa KPDNHEP negeri Abd Muis Samsudin berkata serbuan menerusi Op ATM (ayam, telur, minyak masak) dan Op Anti Sorok kira-kira pukul 11.30 malam itu turut menyita sebuah lori tangki yang berada di tempat kejadian dengan keseluruhan rampasan berjumlah RM400,000.“Ketika serbuan didapati sebuah lori tangki mengandungi kira-kira 30,000kg minyak masak sedang menunggu untuk dipindahkan ke tangki simpanan. Pemeriksaan lanjut turut mendapati terdapat stok simpanan minyak masak sebanyak 30,000kg dalam tangki di premis tersebut.“Bagaimanapun, apabila semakan terhadap buku penyata stok bekalan minyak masak dilakukan, jumlah baki dalam simpanan yang dinyatakan hanya sebanyak 5,350kg,” katanya dalam kenyataan hari ini.Beliau berkata susulan itu syarikat terbabit disyaki melakukan kesalahan di bawah Akta Kawalan Bekalan 1961 iaitu gagal menyelenggara buku penyata stok barang kawalan bersubsidi serta memiliki atau menyimpan barang kawalan berjadual melebihi had kuantiti dibenarkan dalam lesen.

Op ATM (ayam, telur, minyak masak) dan Op Anti Sorok yang dilakukan semalam FOTO FB kpdnhepnegerisembilan

Abd Muis berkata siasatan menyeluruh juga akan dilakukan untuk mengesan sekiranya terdapat unsur penyelewengan dalam rantaian pengedaran minyak masak polibeg satu kg daripada syarikat itu.Menurutnya, kejayaan kes itu hasil pemantauan dan risikan yang dijalankan KPDNHEP Negeri Sembilan bagi membanteras aktiviti penyelewengan dan ketirisan barang kawalan bersubsidi terutama minyak masak polibeg satu kg sekali gus memastikan ia boleh dinikmati golongan sasaran.Beliau mengingatkan para peniaga supaya mematuhi undang-undang dan peraturan yang dikuatkuasakan selain pengguna juga diminta menyalurkan maklumat atau aduan berkaitan peniaga yang tidak mematuhi undang-undang kepada pihak berkaitan.


Siap Disember 2022, jejambat bulatan Wakaf Bharu jamin kesejahteraan masyarakat setempat

KOTA BHARU, 12 Ogos - Projek pembinaan jejambat di Bulatan Wakaf Bharu dijadual siap sepenuhnya Disember tahun ini.Menteri Kanan Kerja Raya, Datuk Seri Fadillah Yusof berkata projek yang bermula pada Februari 2018 itu kini telah mencapai status 89.38 peratus, lebih awal dari tempoh jangkaan.

"Anggaran kos keseluruhan projek adalah RM105.5 juta. Ia bakal memberi manfaat penduduk setempat dengan laluan yang selesa dan trafik akan lebih lancar dari arah Kota Bharu ke Pengkalan Kubor serta menjadi pemangkin ekonomi masyarakat," katanya selepas melakukan tinjauan perkembangan terkini projek tersebut, di sini.Projek Membina Jejambat dari arah Kota Bharu merentangi Bulatan Wakaf Bharu ke Pengkalan Kubor, Kelantan itu melibatkan kerja menaik taraf jalan sedia ada sepanjang 1.56 kilometer (km) bermula di KM4.25 dari jalan Kota Bharu ke Pengkalan Kubor (FT134) dan berakhir di KM6.06.


Lindung, pulihara habitat gajah perlu usaha sama semua pihak - Takiyuddin

KUALA LUMPUR, 12 Ogos- Semua pihak diseru berganding bahu dalam usaha melindungi dan memulihara habitat gajah yang dikategori sebagai hidupan liar dilindungi sepenuhnya di dalam negara demi kesejahteraan hidup generasi kini dan akan datang.Menteri Tenaga dan Sumber Asli Datuk Seri Takiyuddin Hassan berkata berdasarkan rekod Jabatan Perhilitan, sebanyak 3,325 aduan konflik manusia dan gajah telah dilaporkan dari 2015 hingga 2021, manakala sepanjang tahun ini setakat Jun lepas, sebanyak 435 aduan serupa dilaporkan.“Kementerian Tenaga dan Sumber Asli melalui Jabatan Perhilitan memandang serius keperluan memastikan kelangsungan hidup gajah serta komited dalam mempergiatkan usaha konservasi gajah dan habitatnya,” katanya dalam kenyataan sempena sambutan Hari Gajah Sedunia hari ini.Beliau berkata terdapat dua subspesies gajah di Malaysia iaitu Elephas maximus indicus yang terdapat di Semenanjung Malaysia dan Elephas maximus borneensis (Gajah Pygmy) yang terdapat di Sabah dengan masing-masing memerlukan kawasan keliaran antara 10 hingga 250 kilometer persegi.Dari segi populasi, beliau berkata terdapat kira-kira 1,220 hingga 1,680 gajah di Semenanjung Malaysia dengan taburan populasi di tujuh negeri iaitu Kedah, Perak, Johor, Negeri Sembilan, Pahang, Terengganu dan Kelantan.Takiyuddin berkata berdasarkan laporan Elephant Trade Information System (ETIS) tahun ini, Malaysia dikategorikan dalam Kategori B markedly affected by illegal trade in ivory, kedudukan lebih baik berbanding 2019 apabila Malaysia dikategorikan sebagai negara kategory A primary concern.Dalam usaha melindungi populasi haiwan itu, beliau berkata antara tindakan kerajaan ialah mengukuhkan keberkesanan perundangan dengan meminda Akta Pemuliharaan Hidupan Liar 2010 dan melaksanakan penguatkuasaan bersepadu bagi membanteras pencerobohan, pembalakan haram serta pemburuan hidupan liar.

Menteri Tenaga dan Sumber Asli, Datuk Seri Takiyuddin Hassan

Selain itu, bagi menangani konflik manusia dan gajah, usaha dilakukan termasuk menubuhkan pusat konservasi gajah di Pahang, Terengganu dan Johor; menjalankan program pemantauan pergerakan kumpulan gajah secara pemasangan kolar satelit dan membangunkan Sistem Pagar Elektrik Gajah (SPEG).Di peringkat antarabangsa pula katanya, Malaysia serius dalam melaksanakan tindakan di bawah Pelan Tindakan Gading Kebangsaan (NIAP) sebagai komitmen untuk membanteras rangkaian perdagangan haram gading gajah. -BERNAMA


MIC Pulau Pinang guna pendekatan baharu dan progresif dekati pengundi

PERAI, 12 Ogos- Parti komponen Barisan Nasional, MIC akan mendekati pengundi di Pulau Pinang menggunakan pendekatan baharu dan progresif.  Pengerusi Badan Perhubungan MIC Pulau Pinang, J. Dhinagaran berkata, parti itu kini menggunakan pelbagai kaedah alaf baharu dalam mendekati pengundi, khususnya kaum India di negeri ini termasuk kaedah penyaluran bantuan daripada kerajaan pusat dengan memperkenalkan mekanisme baharu agar kualiti kehidupan masyarakat India di Pulau Pinang terus mendapat pembelaan sewajarnya.  J. Dhinagaran juga berharap semua tohmahan palsu serta janji kosong yang menjadi medan untuk memperdaya pengundi sebelum ini dijadikan iktibar kaum India untuk membuat keputusan bernas.

(Pengerusi Badan Perhubungan MIC Pulau Pinang, J. Dhinagaran)

"Oleh kerana itu, kita telah bekerja kuat seperti kita telah membuat jalinan rakyat, jumpa dengan pengundi terutamanya di kawasan Perai dan juga di kawasan Bagan Dalam. Dua kerusi ini adalah kerusi MIC dengan pertolongan UMNO dan juga MCA, kami telah mendekati pengundi-pengundi di kawasan-kawasan ini dan saya harap kali ini pengundi tidak akan percaya apa yang telah dibohong atau kata-kata manis yang akan dikeluarkan kepada masa yang akan datang dan selama-lamanya Barisan Nasional yang boleh menjaga rakyat di Pulau Pinang," katanya.  Dalam pada itu, Ketua Wanita MIC Kebangsaan, Datuk Mohana Muniady berkata, pihaknya kini telah merangka pelan baharu dalam mendekati pengundi India, khusus kaum wanita di Pulau Pinang.  "Selain latihan teknikal, satu program tanaman sayuran dalam kawasan masing-masing untuk memperoleh pendapatan sambilan dijangka memberi impak kepada kaum hawa di Pulau Pinang," katanya selepas merasmikan Persidangan Perwakilan Pergerakan Wanita MIC Pulau Pinang ke-38 di sini.